Муҳтарам Сенат Раиси ва сенаторлар!\nҲурматли Спикер ва депутатлар!\nАввало, сиз, азизларга, сизларнинг тимсолингизда бутун халқимизга мурожаат қилиб, менга юксак ишонч билдириб, Ўзбекистон Республикаси Президенти лавозимига сайлаган барча ватандошларимга чин қалбимдан яна бир бор миннатдорлик изҳор этишга ижозат бергайсиз.\nБугун, мана шу юксак минбардан туриб, юртимизда яшаётган барча миллат ва элат вакилларига, муҳтарам отахон ва онахонларимизга, мунис аёлларимиз, навқирон ёшларимизга самимий ташаккур билдираман. Юксак инсоний фазилатлар соҳиби бўлган, меҳнаткаш ва бағрикенг халқимиз олдида бош эгиб таъзим қилишни ўзим учун ҳам қарз, ҳам фарз деб биламан.\nСиз, азизларнинг, эл-юртимизнинг менга билдирган мана шундай юксак ишончини ўзим учун катта шараф ва улкан масъулият деб ҳисоблайман.\nҲеч нарса билан қиёслаб, ўлчаб бўлмайдиган бундай олий ишончни оқлаш учун бор куч-ғайратим, билим ва тажрибамни, бутун борлиғимни бағишлашга ваъда бераман.\nМенинг номзодимни Ўзбекистон Республикаси Президенти лавозимига кўрсатган ва бутун сайлов кампанияси давомида қўллаб-қувватлаган Ўзбекистон Либерал-демократик партиясининг барча аъзоларига алоҳида миннатдорлик билдираман.\nШу билан бирга, муқобиллик асосида ўтган ушбу сайловларда иштирок этган Ўзбекистон Халқ демократик партияси Марказий кенгаши раиси Ҳатамжон Кетмоновга, «Миллий тикланиш» демократик партияси Марказий кенгаши раиси Сарвар Отамуродов ва «Адолат» социал-демократик партияси Сиёсий кенгаши раиси Наримон Умаровга яна бир бор ўз ташаккуримни изҳор этаман.\nФурсатдан фойдаланиб, менга ўз табрик ва қутловларини йўллаган барча хорижий давлатлар, халқаро ташкилотлар етакчиларига, сиёсат ва жамоат арбобларига, шунингдек, сайлов жараёнида ва ҳар доим бизга хайрихоҳ бўлиб келган, бугунги йиғилишимизда иштирок этаётган хорижий давлатларнинг юртимиздаги дипломатик ваколатхоналари раҳбарларига ўзимнинг чуқур миннатдорлигимни, чуқур ҳурмат-эҳтиромимни билдираман.\nБарчамизга маълумки, ҳар бир суверен давлат ўзининг бетакрор тарихи ва маданиятига эгадир. Бу тарих, бу маданиятнинг ҳақиқий ижодкори, яратувчиси эса, ҳақли равишда шу мамлакат халқи ҳисобланади.\nЎзбекистонимизнинг кўп асрлик тарихи ва кейинги 25 йиллик ривожланиш даври, ўз давлат мустақиллиги ва суверенитетини мустаҳкамлашга қаратилган тараққиёти бу ҳақиқатни яна бир бор яққол тасдиқлаб берди. Ана шу бунёдкорлик жараёнининг қудратли ва ҳал қилувчи кучи, ҳеч шубҳасиз, кўпмиллатли халқимиздир.\nЎзбек халқининг неча минг йиллик тарихида қандай мураккаб даврлар, оғир синовлар бўлганини барчамиз яхши биламиз.\nЎзбекистоннинг энг янги тарихи ва биз эришган оламшумул ютуқлар мард ва матонатли халқимиз ҳар қандай қийинчилик, тўсиқ ва синовларни ўз кучи ва иродаси билан енгиб ўтишга қодир, деб баралла айтишга тўла асос беради.\nБиз аждодларимизнинг ёрқин хотирасини асраб-авайлаб, қалбимизда, юрагимизда абадий сақлаймиз. Букилмас ирода, фидойилик ва жасорат намунасини амалда намоён этиб, ўз ҳаётини азиз Ватанимизнинг ҳар томонлама равнақ топишига бағишлаган устоз ва мураббийларимиз, замондошларимиз билан биз чексиз фахрланамиз.\nМен бугун Олий Мажлис палаталари, сиёсий партиялар ва ҳаракатлар, жамоат ташкилотлари, бутун халқимизнинг саъй-ҳаракатларини Ўзбекистон Республикасининг Биринчи Президенти, барчамиз учун азиз ва қадрли бўлган Ислом Абдуғаниевич Каримов бизга васият қилиб қолдирган ягона мақсад йўлида бирлаштиришга даъват этаман.\nБу олижаноб мақсад – изчил ва барқарор ривожланаётган, эркин ва фаровон, демократик Ўзбекистон давлатини барпо этишдан иборатдир.\nБугунги кунда Ўзбекистон жаҳон ҳамжамиятида ўзининг муносиб ўрни ва мавқеига эга. Биз дунёдаги барча давлатлар билан яқиндан ҳамкорлик қилиш ва амалий мулоқот учун очиқмиз. Бўлиб ўтган демократик сайлов жараёни бунинг яна бир ишончли ва яққол тасдиғи бўлди.\nСайловни кузатиш учун дунёдаги 5 та нуфузли халқаро ташкилот ҳамда 46 та давлатдан 600 нафарга яқин кузатувчи қатнашгани сизларга яхши маълум. Айниқса, Европада хавфсизлик ва ҳамкорлик ташкилотининг Демократик институтлар ва инсон ҳуқуқлари бўйича бюросининг тўлақонли миссияси биринчи марта юртимизга ташриф буюрди. Яъни, ушбу халқаро тузилманинг 32 та мамлакатдан келган 200 нафарга яқин вакили – бу албатта кичкина гап эмас – айнан демократик тамойиллар талаблари асосида сайлов жараёнини синчиклаб кузатиб борди.\nСайловда халқимиз ўзининг хоҳиш-иродасини, юксак сиёсий онги ва фаол фуқаролик позициясини ёрқин намоён этди. Бу, ўз навбатида, эл-юртимизнинг ўз тақдири ва келажагига қандай катта ишонч ва масъулият билан қараётганини яққол ифода этади.\nСайлов натижаларини биз аввало ватандошларимизнинг Ўзбекистонда амалга оширилаётган демократик ислоҳотларга, яқин ва олис истиқбол учун белгилаб олинган стратегик тараққиёт дастуримизга берган холис ва ҳаққоний баҳоси, деб қабул қиламиз.\nСайлов сиёсий партиялар ўртасида соғлом рақобат ва кураш, миллий қонунчилигимиз талабларига, сайлов бўйича умумэътироф этилган халқаро стандартларга тўла мос ҳолда, эркинлик ва очиқлик руҳида ўтганини барча чет эллик кузатувчилар очиқ ва баралла таъкидладилар.\nКуни кеча Марказий сайлов комиссияси ҳам ўзининг сайлов натижалари бўйича якуний хулосаларида шу ҳақиқатни яна бир бор қайд этди. Ҳеч шубҳасиз, бундай юксак эътироф, бундай юксак баҳо барчамизни қувонтиради.\nБугун мен Ўзбекистон Республикаси Президенти вазифасини бажаришга киришар эканман, буюк давлат ва сиёсат арбоби, азиз устозимиз Ислом Каримовнинг ишларини давом эттирган ҳолда, 32 миллионлик катта халқ, катта мамлакатни бошқариш қанчалик масъулиятли ва мураккаб эканини, давлат раҳбари сифатида зиммамдаги жуда улкан жавобгарликни ҳар томонлама чуқур ҳис қилиб, англаб турибман.\nБиринчи Президентимиз ўзининг серқирра сиёсий фаолияти, олижаноб инсоний фазилатлари билан Ватанимизнинг кўп асрлик тарихида ўчмас ва ёрқин из қолдирди.\nБуюк Юртбошимиз нафақат Ўзбекистонда, балки бутун жаҳон миқёсида катта ҳурмат ва обрў-эътиборга сазовор бўлган улкан шахс ва арбоб сифатида танилган эди. Шунинг учун ҳам устозимизнинг хотирасини абадийлаштириш бўйича минглаб юртдошларимиздан кўплаб таклиф ва тавсиялар келиб тушмоқда. Уларнинг барчаси айни пайтда атрофлича ўрганилмоқда ва бу борада алоҳида қарор қабул қилинади.\nБугун дунёдаги шиддатли глобаллашув шароитида, халқаро майдонда турли манфаатлар тўқнашуви кучайиб бораётган, жаҳон иқтисодий-молиявий инқирози давом этаётган кескин бир вазиятда Ўзбекистонга раҳбарлик қилишдек улкан масъулиятни зиммамга олаётган эканман, мен аввало кўпни кўрган, донишманд халқимизга, сиз, азизларнинг ёрдам ва кўмагингизга таянаман ва ишонаман.\nБарчангиз хабардорсиз, сайлов арафасида мен сайловчилар ҳамда аҳолининг турли қатламлари вакиллари билан кўплаб учрашув ва суҳбатлар ўтказдим.\nАна шундай очиқ мулоқотларда билдирилган амалий таклифлар, қонуний талаблар, уларни амалга ошириш учун кўрилган аниқ чора-тадбирлар, очиғини айтаман, мен учун яна бир катта ҳаётий мактаб бўлди.\nАна шу учрашув ва суҳбатларнинг якуний хулосалари мамлакат Президенти лавозимидаги ўта муҳим ва масъулиятли фаолиятимда мен учун дастурий қўлланма бўлиб хизмат қилади.\nБугун замоннинг ўзи барчамизнинг олдимизга, биринчи навбатда, Ўзбекистон Президенти сифатида менинг олдимга янги ва ғоят масъулиятли вазифаларни қўймоқда. Ана шу асосий вазифалар ҳақида бугун ушбу йиғилишимизда қисқача ахборот беришни ўринли, деб ҳисоблайман.\nБиринчидан, биз муҳтарам Биринчи Президентимиз Ислом Абдуғаниевич Каримов бошлаб берган кенг кўламли сиёсий, иқтисодий ва ижтимоий ислоҳотлар йўлини оғишмасдан, қатъий ва изчил давом эттирамиз.\nБу йўл – эркин, демократик, инсонпарвар давлат қуриш, фуқаролик жамиятини шакллантириш, Ватанимиз иқтисодий қудратини юксалтириш ва янада равнақ топтиришнинг мустаҳкам заминидир.\nМен мамлакат Президенти сифатида Ўзбекистон Республикаси Конституцияси талабларини қатъий ва сўзсиз бажариш, қонун устуворлигини таъминлаш, фуқароларнинг ҳуқуқ ва эркинликларини таъминлайдиган ички ва ташқи сиёсатни амалга оширишни ўзимнинг энг асосий бурчим ва вазифам, деб ҳисоблайман.\nАна шу фундаментал тамойилларни рўёбга чиқаришга доир амалий саъй-ҳаракатлар тўғрисида мен Конституциямизнинг 24 йиллигига бағишланган тантанали йиғилишдаги маърузамда ўз фикрларимни баён қилганимдан албатта барчангиз хабардорсиз, деб ўйлайман.\nШу муносабат билан Қонунчилик палатаси Спикери ва депутатлар, Сенат Раиси ва сенаторлардан Президентнинг Давлат маслаҳатчилари хизматлари ҳамда Ҳукумат билан биргаликда мамлакатимизда келажакда амалга ошириладиган ислоҳот ва ўзгаришларнинг ҳуқуқий асосларини янада такомиллаштириш ва мустаҳкамлаш бўйича аниқ чора-тадбирлар комплексини ишлаб чиқишни сўрайман.\nИккинчидан, мамлакатимизда ҳукм сураётган миллатлар ва фуқаролар тотувлиги, ўзаро ҳурмат ва меҳр-оқибат муҳитини кўз қорачиғидек сақлаш ҳамда мустаҳкамлашни ўзимнинг устувор вазифам, деб ҳисоблайман.\nМаълумки, юртимизда виждон ва эътиқод эркинлиги, турли миллат вакилларининг ҳуқуқлари кенг кафолатланиб, диний бағрикенглик муҳити мустаҳкамланмоқда.\nҲозирги вақтда диёримизда 130 дан зиёд миллат ва элат вакиллари ўзаро ҳамжиҳат яшамоқда, 16 та конфессияга мансуб диний ташкилотлар эркин фаолият юритмоқда.\nЖамиятимизда ҳукм сураётган ўзаро дўстлик ва ҳамжиҳатликни янада ривожлантириш, қайси миллат, дин ва эътиқодга мансублигидан қатъи назар, барча фуқаролар учун тенг ҳуқуқларни таъминлаш эътиборимиз марказида бўлади. Уларнинг ўртасига нифоқ соладиган экстремистик ва радикал ғояларни тарқатишга Ўзбекистонда мутлақо йўл қўйилмайди.\nБугунги кунда дунёнинг айрим минтақаларида тобора кескинлашиб бораётган қонли можаро ва зиддиятлар, терроризм ва экстремизм хавфи биздан доимий огоҳ ва ҳушёр бўлишни талаб этмоқда.\nШу борада Ўзбекистон чегараларининг хавфсизлиги ва дахлсизлигини таъминлаш, мамлакатимиз мудофаа қобилиятини мустаҳкамлаш, юртимиз остонасига ҳеч қандай бало-қазони яқин келтирмаслик каби ҳал қилувчи вазифалар ҳамиша диққатимиз марказида бўлади.\nБугун принципиал жиҳатдан ғоят муҳим бўлган бир фикрни яна таъкидлаб айтишни зарур деб биламан: Ўзбекистон ва унинг бағрикенг халқи тинчликсевар сиёсат юритиш, миллий ва умуминсоний қадриятларга ҳурмат билан қараш тамойилларини амалга ошириш позициясида доимо мустаҳкам туриб келмоқда. Лекин, зарур бўлса, биз мамлакатимиз суверенитети ва мустақиллигига, халқимизнинг тинч ва осуда ҳаётига таҳдид соладиган ҳар қандай уринишларга қарши кескин зарба беришга қодирмиз. Шунинг учун мен, халқимизга мурожаат қилиб, шуни айтмоқчиманки, бу масалада ҳеч кимда ҳеч қандай иккиланиш ва шубҳа бўлмаслиги лозим. Бунга бизнинг кучимиз ҳам, қудратимиз ҳам етарли.\nФурсатдан фойдаланиб, Қуролли Кучлар, Миллий хавфсизлик хизмати, чегара ва ички қўшинларнинг аскар ва сержантлари, офицер ва генералларига, барча ҳарбий хизматчиларимизга ўзининг ҳарбий қасамёди ва муқаддас бурчига садоқати учун самимий миннатдорлик билдираман.\nИшончим комилки, сизлар бундан буён ҳам юксак профессионал маҳорат, мардлик ва жасорат намунасини кўрсатиб, юртимизда тинчлик ва барқарорликни сақлаш ва мустаҳкамлаш бўйича ўз ватанпарварлик бурчингизга содиқ бўлиб қоласиз.\nЎзбекистон Республикаси Президенти ҳузуридаги Хавфсизлик кенгашидан Мудофаа вазирлиги ва бошқа тузилмалар раҳбарияти билан биргаликда Қуролли Кучларимизнинг 25 йиллигига тайёргарлик кўриш ва уни муносиб нишонлашга доир чора-тадбирлар комплексини яқин кунларда тақдим этишни сўрайман.\nБу борада муносиб ҳарбий хизматчиларни нафақат яқинда таъсис этилган кўкрак нишонлари билан, балки юксак давлат мукофотлари билан тақдирлаш бўйича ҳам таклифлар киритиш мақсадга мувофиқдир.\nУчинчидан, халқимиз азалдан юксак қадрлаб келадиган, ҳамма нарсадан устун қўядиган адолат туйғусини ҳаётимизда янада кенг қарор топтиришни биз биринчи даражали вазифамиз, деб ҳисоблаймиз.\nБу борада буюк соҳибқирон Амир Темур бобомизнинг: «Адолат ҳар бир ишда ҳамроҳимиз ва дастуримиз бўлсин!» деган чуқур маъноли сўзлари ҳар биримиз учун ҳаётий эътиқодга айланиши зарур.\nБу масала, энг аввало, давлат ҳокимияти ва бошқаруви органлари, бутун суд тизими, прокуратура, ички ишлар, назорат органлари раҳбарлари ва ходимларининг, шунингдек, Олий Мажлиснинг Инсон ҳуқуқлари бўйича вакилининг бевосита вазифасидир.\nЖамиятимизда коррупция, турли жиноятларни содир этиш ва бошқа ҳуқуқбузарлик ҳолатларига қарши курашиш, уларга йўл қўймаслик, жиноятга жазо албатта муқаррар экани тўғрисидаги қонун талабларини амалда таъминлаш бўйича қатъий чоралар кўришимиз зарур.\nДепутатлар ва сенаторлар, кенг жамоатчилик, бутун халқимиз ҳуқуқий демократик давлат қуришнинг ана шу муҳим соҳасидаги давлатимизнинг саъй-ҳаракатларини албатта қўллаб-қувватлайдилар, деб ўйлайман ва бунга ишонаман.\nМамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясини амалга оширишда биз, илгаригидек, фуқароларнинг ўзини ўзи бошқариш органлари – маҳаллалар, шунингдек, нодавлат нотижорат ташкилотлар, эркин ва холис оммавий ахборот воситалари фаол ўрин эгаллайди, деб ишонамиз.\n“Кучли давлатдан – кучли фуқаролик жамияти сари” деган муҳим тамойилни амалга оширишда биз аввало ана шу ижтимоий институтларнинг куч ва имкониятларига таянамиз.\nШу муносабат билан халқ ҳокимиятининг энг муҳим пойдевори сифатида жамоатчилик назорати институтини кучайтириш бўйича мамлакатимиз Конституциясининг 32-моддасида, шунингдек, «Давлат ҳокимияти ва бошқаруви органлари фаолиятининг очиқлиги тўғрисида», «Ижтимоий шериклик тўғрисида»ги қонунлар ва бошқа ҳужжатларда муҳрлаб қўйилган талабларнинг ижросини таъминлашга алоҳида эътибор қаратамиз.\nБу муҳим ишда биз барча фуқароларимиз, энг аввало, ёши улуғ, улкан ҳаётий тажрибага эга нуроний оқсоқолларимиз, катта авлод вакилларининг маслаҳатлари ва фаол кўмагига умид қиламиз ва таянамиз.\nАйнан шу авлоднинг фидокорона меҳнати туфайли ўз пайтида мамлакатимиздаги йирик индустрия комплекслари барпо этилди ва модернизация қилинди. Уларнинг ақл-заковати ва саъй-ҳаракатлари билан саноатнинг янги, юқори технологияларга асосланган тармоқлари ташкил этилди, ноёб инфратузилма объектлари қурилди, фермерлик ҳаракати шакллантирилди, шаҳар ва қишлоқларимизнинг қиёфаси тубдан ўзгарди.\nАйнан ана шундай табаррук инсонларнинг Ватанимизга бўлган буюк меҳр-муҳаббати ва жонкуярлиги туфайли мустақил Ўзбекистон давлатининг мустаҳкам замини яратилди.\nБугунги имкониятдан фойдаланиб, юртимиз равнақи йўлидаги фидокорона хизматлари учун муҳтарам нуронийларимизга, қадрли меҳнат фахрийларига ўзимнинг юксак ҳурмат-эҳтиромим ва самимий тилакларимни билдиришга, уларнинг барчасига узоқ умр, мустаҳкам соғлик, бахту саодат ва фаровонлик тилашга рухсат бергайсизлар.\nШу борада бир фикрга алоҳида урғу бериб таъкидламоқчиман: ёши улуғ инсонлар, катта авлод вакилларига эътибор ва амалий ғамхўрликни кучайтириш, уларнинг пенсияларини ошириш, тиббий хизмат ва ижтимоий-маиший таъминотини яхшилаш бундан буён ҳам Президент учун, Ҳукуматимиз ва барча ҳокимликлар учун энг муҳим устувор вазифалардан бири бўлиб қолади.\nШу мақсадда пенсионерлар, ёлғиз қария ва ногиронларга давлат кўмагини кучайтириш бўйича айни пайтда кенг қамровли чора-тадбирлар комплекси ишлаб чиқилди ва улар сўзсиз амалга оширилади.\n«Нуроний» ва «Маҳалла» жамғармаларининг ходимлар штатларини кўпайтириш ва моддий-техник базасини мустаҳкамлаш, жамиятимиз ҳаётида уларнинг ўрни ва мавқеини янада ошириш бўйича қўшимча зарур чоралар кўрилади.\nЯратганнинг бебаҳо мўъжизаси бўлган азиз аёлларимиз, қадрли оналаримиз, меҳрибон рафиқаларимиз, мунис опа-сингилларимиз, севимли қизларимиз ва набираларимиз ҳаётда бизга барча тўсиқларни енгиб ўтиш, олдимизга қўйган мақсадларимизга эришиш йўлида доимо ғамхўрлик қилиб, ҳамиша чексиз ишонч, куч ва мадад берадилар.\nСизларнинг оналик меҳрингиз ва саховатингиз, аёллик тароватингиз ва меҳр-оқибатингиз учун биз сизлардан умрбод қарздормиз.\nШу сабабли оналар ва болалар соғлиғини муҳофаза қилиш, аёлларнинг турмуш шароитларини ҳисобга олган ҳолда, иш билан таъминлаш, опа-сингилларимизнинг оғирини енгил қилиш учун ҳар томонлама имконият яратиш, хотин-қизларнинг ижтимоий-сиёсий ҳаётимиздаги ўрни ва нуфузини ошириш бўйича давлат сиёсатини фаол давом эттиришни биз ўзимизнинг энг муҳим вазифамиз, деб биламиз.\nБарчамизга аёнки, Ўзбекистон бой қазилма ва табиий ресурсларга, қудратли иқтисодий ва инсоний салоҳиятга эга. Бироқ бизнинг энг катта бойлигимиз – бу халқимизнинг улкан интеллектуал ва маънавий салоҳиятидир.\nБу салоҳиятни яратиш ва янада кўпайтиришда ҳурматли зиёлиларимиз – илм-фан ва техника намояндалари, биринчи навбатда қадрли ва ҳурматли академикларимиз, маданият, адабиёт ва санъат, спорт соҳаларининг вакиллари бутун вужудини бериб, фидокорона меҳнат қилаётганларини биз яхши биламиз ва юксак қадрлаймиз.\nАна шу заҳматкаш инсонларнинг илмий ва ижодий изланишларини ҳар томонлама қўллаб-қувватлаш, улар учун зарур шарт-шароитлар яратишни биз ўзимизнинг бирламчи вазифамиз сифатида кўришимиз даркор.\nШу мақсадда ҳукуматимиз томонидан аниқ чора-тадбирлар ишлаб чиқилади ва амалга оширилади.\nБугунги кунда “Фарзандларимиз биздан кўра кучли, билимли, доно ва албатта бахтли бўлишлари шарт!” деган ҳаётий даъват ҳар биримизнинг, ота-оналар ва кенг жамоатчиликнинг онги ва қалбидан мустаҳкам ўрин эгаллаган.\nҲозирги вақтда мамлакатимиз аҳолисининг 32 фоизини ёки 10 миллионини 30 ёшгача бўлган ёшларимиз ташкил этади.\nЁшларимиз ҳақли равишда Ватанимизнинг келажаги учун жавобгарликни зиммасига олишга қодир бўлган, бугунги ва эртанги кунимизнинг ҳал этувчи кучига айланиб бораётгани барчамизга ғурур ва ифтихор бағишлайди.\nБу соҳада олиб бораётган кенг миқёсли ишларимизни, хусусан, таълим-тарбия бўйича қабул қилинган умуммиллий дастурларимизни мантиқий якунига етказишимиз зарур.\nШу мақсадда Ҳукуматнинг, тегишли вазирлик ва идоралар ҳамда бутун таълим тизимининг, ҳурматли домлаларимиз ва профессор-ўқитувчиларнинг энг муҳим вазифаси – ёш авлодга пухта таълим бериш, уларни жисмоний ва маънавий етук инсонлар этиб тарбиялашдан иборатдир.\nФарзандларимиз учун замонавий иш жойлари яратиш, уларнинг ҳаётда муносиб ўрин эгаллашини таъминлашга қаратилган ишларимизни янги босқичга кўтаришни даврнинг ўзи тақозо этмоқда.\nБиз ёшларга доир давлат сиёсатини ҳеч оғишмасдан, қатъият билан давом эттирамиз. Нафақат давом эттирамиз, балки бу сиёсатни энг устувор вазифамиз сифатида бугун замон талаб қилаётган юксак даражага кўтарамиз.\nЁшларимизнинг мустақил фикрлайдиган, юксак интеллектуал ва маънавий салоҳиятга эга бўлиб, дунё миқёсида ўз тенгдошларига ҳеч қайси соҳада бўш келмайдиган инсонлар бўлиб камол топиши, бахтли бўлиши учун давлатимиз ва жамиятимизнинг бор куч ва имкониятларини сафарбар этамиз.\nТўртинчидан, иқтисодиётимизнинг барқарор суръатлар билан ўсишини таъминлашдек муҳим тамойил ва устувор вазифани амалга ошириш, давлат раҳбари сифатида мен учун стратегик вазифа бўлиб қолади.\nБиз аввало иқтисодиётни ислоҳ қилиш ва эркинлаштириш борасидаги ишларимизни янада чуқурлаштириш, унинг соҳа ва тармоқларини таркибий жиҳатдан ўзгартириш бўйича бошланган ишларни жадаллаштиришимиз керак.\nТармоқлар ва ҳудудларни модернизация қилиш, уларнинг рақобатдошлик даражасини ошириш, экспорт салоҳиятини ривожлантириш масалалари доимий эътиборимиз марказида бўлиши лозим. Бунинг учун хорижий сармоялар ва илғор технологияларни ҳамда ахборот-коммуникация тизимларини барча соҳаларга янада фаол жалб этишимиз зарур бўлади.\nАйнан шу асосда 2030 йилгача мамлакатимиз ялпи ички маҳсулотини 2 баробардан зиёд кўпайтиришга эришишимиз даркор.\nҚишлоқ хўжалигини ислоҳ қилиш ва озиқ-овқат хавфсизлигини таъминлаш масалалари, ҳеч шубҳасиз, биз учун энг муҳим вазифалардан бири бўлиб қолади. Энг аввало, агросаноат комплекси ва унинг локомотиви, яъни ҳаракатга келтирувчи кучи бўлган кўп тармоқли фермер хўжаликларини изчил ривожлантиришга катта эътибор қаратилади.\nИқтисодиётда давлат иштирокини стратегик асосланган даражада қисқартириш, хусусий мулкни янада ривожлантириш ва уни ҳимоя қилишга доир комплекс масалаларни ҳал этиш – ҳукумат, давлат бошқаруви органлари ва барча даражадаги ҳокимликлар учун энг муҳим устувор вазифа сифатида белгиланади.\nБизнинг яна бир муҳим вазифамиз – кичик бизнес ва тадбиркорлик соҳасини қўллаб-қувватлаш ва рағбатлантириш, мамлакатимиз иқтисодий қудратини, юртимизда тинчлик ва барқарорлик, ижтимоий тотувликни мустаҳкамлашдан, бу соҳа улушини янада ошириш учун қулай шарт-шароитлар яратиб беришдан иборат. Нега деганда, тадбиркор нафақат ўзини ва оиласини, балки халқни ҳам, давлатни ҳам боқади. Мен такрор бўлса ҳам, айтишдан ҳеч қачон чарчамайман, яъни “Халқ бой бўлса, давлат ҳам бой ва қудратли бўлади”.\nШунинг учун бундан кейин тадбиркорликни ривожлантиришга тўсқинлик қилиш – давлат сиёсатига, Президент сиёсатига тўсқинлик қилиш, деб баҳоланади. Принципиал жиҳатдан ғоят муҳим бўлган бу позициямизни яна бир бор алоҳида таъкидлаб ўтишни муҳим ва зарур деб ҳисоблайман.\nСайловчилар билан учрашувларда нафақат тадбиркорлар, балки аҳолимизнинг кенг қатлами ана шу талабни қатъий қўллаб-қувватлаганига шахсан ўзим чуқур ишонч ҳосил қилдим.\nБешинчидан, биз амалга ошираётган иқтисодий ислоҳотлар ва ижтимоий ўзгаришларнинг самараси, биринчи навбатда, аҳолининг моддий аҳволи ва фаровонлигини, унинг ҳаёт даражаси ва сифатини оширишга қай даражада таъсир кўрсатаётгани билан ўлчанади.\nШу мақсадда иш ҳақи, пенсия, нафақа ва стипендиялар миқдорини босқичма-босқич ошириб бориш бўйича биз аниқ чора-тадбирларни режалаштирганмиз ва улар албатта амалга оширилади.\n2017 йилдан бошлаб аҳолини, авваламбор, лицейлар, касб-ҳунар коллежлари ва олий ўқув юртлари битирувчиларини иш билан таъминлаш масаласи бўйича янги тизим жорий этилади.\nИстеъмол товарлари ишлаб чиқаришни кенгайтириш ва аҳолининг уларга бўлган эҳтиёжини тўлиқ қондириш, жумладан, мақбул нархлар бўйича кенг турдаги озиқ-овқат маҳсулотлари билан халқимизни тўлиқ таъминлаш олдимизда турган муҳим вазифалар қаторига киради.\nБиз учун бебаҳо бойлик бўлган инсон саломатлигини асраш мақсадида соғлиқни сақлаш соҳасини, энг аввало, унинг бирламчи бўғинидаги бўлинмалари ва қишлоқ врачлик пунктлари фаолиятини тубдан такомиллаштириш, тез тиббий ёрдам ва юқори технологиялар асосида хизмат кўрсатадиган, ихтисослашган махсус марказларни янада ривожлантириш юзасидан чора-тадбирлар комплексини амалга ошириш Ҳукуматнинг эътибор марказида бўлиши даркор.\nБу масалада куни кеча Соғлиқни сақлаш вазирлиги тизимидаги раҳбар кадрлар тўлиқ янгиланди ва айтиш мумкинки, уларнинг таркиби кучайтирилди.\nБарчангизнинг хабарингиз бор, дори воситалари ва тиббий буюмларга нархларни шакллантириш тизимини такомиллаштириш бўйича кейинги пайтда аниқ чоралар кўрилмоқда ва биз бу ишларни қатъий давом эттирамиз.\nБу борадаги ислоҳотлар аҳолига тиббий хизмат кўрсатиш ва дори воситалари билан таъминлаш сифатини тубдан яхшилашга қаратилгани билан алоҳида аҳамиятга эга.\nХабарингиз бор, 2017-2021 йилларга мўлжалланган 15 та мақсадли дастурнинг айримлари қабул қилиниб, уларнинг ижросига киришилди ва яқин вақт ичида шу йўналишдаги бошқа дастурларнинг барчасини тасдиқлаш бўйича ишлар тўлиқ якунланади.\nМазкур дастурларнинг барчасини ягона мақсад бирлаштириб туради. Яъни, улар яқин 5 йилда аҳоли пунктларини, айниқса, қишлоқ жойлар, туман ва шаҳарларни комплекс ривожлантириш, замонавий муҳандислик-коммуникация, ижтимоий ва бозор инфратузилмасини шакллантиришга доир бир қатор долзарб масалаларни ҳал этишга қаратилади.\nОлтинчидан, аҳоли билан доимий мулоқот қилиш, унинг қонуний талаблари, сўров ва таклифларини амалга ошириш учун аниқ чоралар кўришни мен ўзим учун энг муҳим ва устувор вазифа, деб ҳисоблайман.\nЭнди нафақат ҳукумат, балки мутасадди вазирлик ва идоралар, хўжалик бирлашмалари, шунингдек, ҳокимларнинг ҳам бу борадаги фаолияти якунлари бўйича ҳисобот бериш тизими жорий этилади ва шунга қараб уларнинг ишига баҳо берилади. Шу сабабдан ҳар бир раҳбар ва мансабдор шахсдан айни шу асосда тизимли ва самарали иш олиб боришни талаб этаман.\nСизларга яхши маълумки, биз 2017 йилни юртимизда “Халқ билан мулоқот ва инсон манфаатлари йили” деб эълон қилдик. Лекин, ҳаммамиз тушунамизки, халқ билан мулоқот, одамларнинг ичига кириш, уларнинг дарду ташвишлари билан яшаш, инсон манфаатларини таъминлаш – бу биз учун фақат бир йиллик иш эмас.\nБу масала келгуси беш йиллик фаолиятимизда ҳам энг устувор вазифа бўлиб қолади ва бу ҳақиқатни ҳаммамиз чуқур тушуниб, яхши англаб олишимиз шарт. Чунки, биз юртимизда янги давлат, янги жамият қуриш йўлида қандай иш қилсак, уларнинг барчасини халқимиз билан бамаслаҳат қиламиз.\nҲаммамизни тарбиялаган, вояга етказган – шу халқ. Барчамизга туз-насиба берган ҳам – шу халқ. Бизга ишонч билдирган, раҳбар қилиб сайлаган ҳам айнан шу халқ.\nШундай экан, биз биринчи навбатда ким билан мулоқот қилишимиз керак – одамларимиз билан.\nКим билан бамаслаҳат иш тутишимиз керак – аввало халқимиз билан. Шунда халқимиз биздан рози бўлади.\nХалқ рози бўлса, ишимизда унум ва барака бўлади.\nХалқ биздан рози бўлса, Яратган ҳам биздан рози бўлади.\nШу маънода, буюк Алишер Навоий бобомизнинг «Одамий эрсанг, демагил одами, Ониким, йўқ халқ ғамидин ғами» деган сатрларида қанчалик чуқур ҳаётий ҳикмат, фалсафа бор. Яъни, бу дунёда инсонларнинг дарду ташвишларини ўйлаб яшаш – одамийликнинг энг олий мезонидир, халқнинг ғамидан узоқ бўлган инсонни одам қаторига қўшиб бўлмайди, деб таъкидламоқда улуғ бобомиз.\nБу ўлмас сатрлар бизнинг бугунги ҳаётимиз билан, бизнинг орзу-интилиш ва амалий ҳаракатларимиз билан нақадар ҳамоҳанг экани одамни ҳайратга солади.\nБиз барча давлат идоралари фаолиятида аҳолининг мурожаатлари билан ишлаш бўйича сифат жиҳатидан мутлақо янги тизимга ўтишимиз даркор. Хусусан, 2017 йилдан бошлаб барча даражадаги ҳокимлар, прокуратура ва ички ишлар органлари раҳбарларининг аҳоли олдида ҳисобот бериш тизими жорий этилади.\nШу билан бирга, илгари ҳам айтганимиз каби, ҳар бир туман ва шаҳарда, “Халқ қабулхоналари”ни ташкил этиш ва уларнинг тўлақонли фаолият кўрсатишини таъминлашимиз зарур бўлади.\nБу қабулхоналарнинг ҳуқуқий мақомини, уларнинг ваколат ва мажбуриятларини ҳам аниқ белгилаб, бирорта ҳам мурожаат эътиборсиз қолмайдиган тизим фаолиятини йўлга қўйиш даркор.\nДавлат органлари ва мансабдор шахслар фаолиятига баҳо беришда қонунийликни таъминлаш, фуқароларнинг ҳуқуқ ва эркинликлари қандай ҳимоя қилинаётгани, уларга давлат хизматлари кўрсатишнинг сифати ва очиқлиги биз учун энг асосий мезон бўлиши шарт. Шу борада бир фикрни яна такрорлаб айтмоқчиман: халқ давлат органларига эмас, балки давлат органлари халқимизга хизмат қилиши керак.\nШу муносабат билан энг муҳим ижтимоий-иқтисодий вазифалар, тармоқ ва ҳудудлар бўйича мақсадли дастурлар, устувор инвестиция лойиҳалари ва бошқа долзарб вазифалар бажарилишини танқидий таҳлил қилиш юзасидан амалдаги мавжуд тизим самарадорлигини оширишимиз лозим.\nАйни вақтда Вазирлар Маҳкамасининг комплекслари ва иқтисодиёт тармоқлари раҳбарлари ҳамда ҳокимларнинг Президент ҳузурида шахсий ҳисоботини эшитиш амалиёти янгитдан жорий этилади.\nҲукуматга, ҳокимликларга сайловчилар ва аҳолининг кенг қатламлари билан учрашувлар якунлари бўйича 2017-2021 йилларда Қорақалпоғистон Республикаси, барча вилоятлар ва Тошкент шаҳрини ривожлантириш борасидаги муаммоли масалаларни ҳал этиш юзасидан ишлаб чиқилган комплекс чора-тадбирларни вазирлик ва идоралар билан биргаликда сўзсиз амалга ошириш топширилади.\nБугунги кунда нафақат Бош вазирнинг электрон почтаси ва қабулхонасига, балки Президент номига келиб тушаётган фуқароларнинг қонуний мурожаат ва шикоятларини батафсил ўрганиш ва уларда кўтарилган масалаларни ечиш бўйича ишларни фаол давом эттириш ғоят муҳим, деб ҳисоблайман.\nАйни шу масалада уларнинг фаолияти ижобий бўлса, халқ улардан рози бўлса, раҳмат деймиз, акси бўлса – биз бундай раҳбарлар билан хайрлашамиз.\nОлдимизда турган кенг кўламли вазифаларни самарали ҳал этиш, энг аввало, давлат раҳбари сифатида шахсан мендан, давлат ҳокимиятининг учта тармоғидан, шунингдек, барча раҳбар ва мансабдор шахслардан қатъий интизомни талаб этади.\nИшимизни тўғри ташкил этиш, унинг самарадорлигини таъминлаш, бутун бошқарув тизими фаолиятини сифат жиҳатидан замон талаблари даражасига кўтаришни бугун ҳаётнинг ўзи талаб этмоқда.\nАлбатта, биз режалаштираётган барча ўзгаришларнинг ниҳоятда кўпқиррали ва ўта муҳим эканини мен чуқур тушунаман.\nБироқ, йўлимизда қандай тўсиқ ва қийинчиликлар, кескин ва долзарб муаммоларга дуч келсак ҳам, шошма-шошарлик билан, пала-партиш қарорлар қабул қилишга, яхши ўйлаб кўрилмаган хатти-ҳаракатларга йўл қўйишга ҳаққимиз йўқ.\nБизнинг вазифамиз – тўпланган тажриба ва илғор халқаро амалиётга суянган ҳолда, ўзимизнинг тараққиёт ва янгиланиш моделимизни қатъий амалга оширишдан иборат. Шу борада яқин ва ўрта муддатга белгиланган марраларга эришиш учун қатъият билан ҳаракат қилишимиз зарур.\nШу мақсадда 2017-2021 йилларда Ўзбекистонни янада ривожлантириш бўйича Ҳаракат стратегиясини ишлаб чиқиш яқин кунларда якунланади.\nБу стратегия давлат қурилиши, суд-ҳуқуқ тизимини такомиллаштириш, иқтисодиётни эркинлаштириш, ижтимоий соҳани ривожлантиришни жадаллаштириш ва фаол ташқи сиёсатни амалга оширишга оид бешта асосий устувор йўналишни қамраб олади.\nХалқимиз билан доимий мулоқот қилишга доир талабни амалда бажариш учун ушбу Стратегияни қабул қилишдан олдин уни оммавий ахборот воситаларида эълон қилиб, эл-юртимиз ўртасида кенг муҳокама қилишни таклиф этаман.\nИшончим комилки, бундай муҳокамалар халқимиз манфаатларини янада тўлиқ инобатга олиш учун хизмат қилади.\nМаълумки, Конституциямизнинг 98-моддасига мувофиқ, иқтисодий ва ижтимоий ислоҳотларнинг устувор вазифаларини муваффақиятли ҳал этиш учун жавобгарлик Вазирлар Маҳкамаси, ҳукуматнинг ҳар бир аъзоси, давлат ва хўжалик бошқаруви органлари раҳбарлари зиммасига юклатилган.\nБу, биринчи навбатда, Бош вазир ва унинг ўринбосарларидан юксак даражадаги шахсий масъулиятни, шунингдек, уларнинг зиммасига юкланган вазифаларни самарали ва тўлиқ бажаришни талаб этади.\nШу муносабат билан бир таклиф киритмоқчиман. Яъни, Олий Мажлис палаталарининг 2015 йил 23 январдаги ва жорий йилнинг 8 сентябрдаги қўшма мажлисларида таклиф этилган Вазирлар Маҳкамасининг ҳаракат дастурини янада аниқлаштириб, ҳозирги талаблардан келиб чиққан ҳолда, унга қўшимчалар киритиш лозим. Бу – кечиктириб бўлмайдиган вазифадир.\nУмид қиламанки, бугунги мажлисимизнинг иккинчи қисмида Бош вазир лавозимига кўрсатиладиган янги номзод ушбу дастурнинг яқин ва узоқ истиқболга мўлжалланган асосий йўналишлари ва устувор вазифалари тўғрисида ахборот беради.\nБу борада асосий диққат-эътиборни қуйидаги стратегик йўналишларга қаратиш мақсадга мувофиқ бўлади, деб ўйлайман.\nБиринчидан, иқтисодиётимизда юқори ўсиш суръатларини сақлаб қолиш, макроиқтисодий барқарорлик ва миллий валютамизни янада мустаҳкамлашни таъминлаш.\nИккинчидан, мамлакатимиз ҳудудларини, яъни шаҳар, туман ва маҳаллаларни, айниқса иқтисодий ва ижтимоий ривожланишда нисбатан орқада қолаётган туман ва шаҳарларни комплекс ва жадал ривожлантириш.\nУчинчидан, аҳолининг реал даромадларини, турмуш даражаси ва сифатини оширишга алоҳида эътибор қаратиш.\nҲукумат ва шахсан унинг янги раҳбарияти фаолияти самарасини биз айнан шу мезонлар асосида баҳолашимиз зарур.\nШу мақсадда яқин кунларда Вазирлар Маҳкамасининг ижро этувчи тузилмаси қайта кўриб чиқилади ва тасдиқланади. Бундай ўзгартиришлардан асосий мақсад – тўпланган тажриба асосида ва мамлакатимизни ижтимоий-иқтисодий ривожлантириш бўйича олдимизда турган кенг кўламли янги вазифаларга мувофиқ, давлат ва хўжалик бошқаруви органларининг энг оптимал ва самарали тизимини ишлаб чиқишдан иборат.\nАна шу тизим марказида нафақат иқтисодиётнинг таянч тармоқларини, балки, энг аввало, ҳудудларни комплекс ривожлантириш ва мамлакатимиз барча фуқароларининг ҳаётий манфаатларини таъминлашга ва уларнинг даромадларини кўпайтиришга доир истиқболдаги муҳим вазифалар туриши керак.\nОлдимизда марказий бошқарув органлари – Иқтисодиёт вазирлиги, Молия вазирлиги, Ташқи иқтисодий алоқалар, инвестициялар ва савдо вазирлиги, Хусусийлаштириш, монополиядан чиқариш ва рақобатни ривожлантириш давлат қўмитаси, божхона тизими ва бошқа идоралар фаолиятини тубдан яхшилашга доир комплекс чора-тадбирларни амалга ошириш вазифаси ҳам турибди.\nМамлакатимиз банк тизими ва бозор инфратузилмасининг бошқа органлари фаолияти самарадорлигини ошириш ҳам долзарб масала бўлиб қолмоқда.\nАфсуски, ҳозирги кунда уларнинг фаолияти бугунги ҳаёт ва иқтисодий ислоҳотлар талабларидан анча ортда қолмоқда. Шунинг учун биз бугунги йиғилишимизга барча йирик тижорат банклари раҳбарларини ҳам таклиф этганмиз. Уларнинг бош вазифаси – бундан кейин ўз иш услубларини тубдан ўзгартириб, фуқароларимиз ва тадбиркорларнинг ҳақиқий ишончини қозонишга ва уларга ҳақиқий кўмакдош бўлишга эришишдан иборат.\nШу боис давлат банклари олдига қуйидаги вазифалар қўйилмоқда. Улар ҳар бир оила билан мулоқот ташкил қилиш орқали фуқароларнинг тадбиркорлик билан шуғулланиши учун қулай имкониятлар яратиши керак.\nЛўнда қилиб айтадиган бўлсак, банклар энди халқимизни тадбиркорликка, ишбилармонликка ўргатиши ва шунга етаклаши лозим бўлади.\nШунда одамлар боғдорчилик, чорвачилик, ҳунармандлик, касаначилик, хизмат кўрсатиш, сервис ва бошқа соҳаларда тадбиркорлик билан шуғулланиб, кичкина бўлса ҳам ўзининг корхонасини ташкил этиб, қонуний асосда даромад топади, ўзини ҳам, оиласини ҳам молиявий жиҳатдан мустаҳкамлаб, маҳалламиз, туманимиз ва шаҳримиз, вилоятимиз ва мамлакатимиз ривожига муносиб ҳисса қўшади.\nБу сиёсатнинг асосий мақсади шундан иборатки, биз ҳар бир фуқаро ўзининг куч ва имконияти, қобилияти ва салоҳиятини рўёбга чиқариши учун кенг шароит ва имконият яратиб беришимиз керак.\nМана, 2016 йил якунига етишига ҳам 15 кун вақт қолди. Биз йилни муваффақиятли якунлаш, белгиланган мақсадларга эришиш, янги – 2017 йилда мамлакатимиз барқарор ривожланиши ва жадал ўсиш суръатларини таъминлаш учун мустаҳкам замин яратиш мақсадида барча воситаларни сафарбар этишимиз лозим.\nВазирлар Маҳкамаси раҳбариятидан бу вазифаларни ҳар томонлама пухта бажаришни ва келгуси йил январь ойида ўтказиладиган Ҳукумат мажлисида бу ҳақда батафсил ҳисобот беришни сўрайман.\nМамлакатимиз Асосий қонунининг 78-моддасига мувофиқ, мамлакатни модернизация қилиш, жамиятимизни ислоҳ этиш ва демократлаштиришни таъминлашда муҳим ўрин ва жавобгарлик Олий Мажлис Қонунчилик палатаси ва Сенатига юкланган.\nБунинг учун учта вазифани амалга ошириш зарур.\nБиринчи вазифа – 2016 йил 7 декабрдаги тантанали мажлисда белгилаб берилган топшириқларнинг аниқ бажарилишини таъминлаш керак.\nХабарингиз бор, мен Конституциямиз қабул қилинган кунга бағишлаб ўтказилган ўша йиғилишда депутатлар ва сенаторларга бир таклиф билан мурожаат қилган эдим. Яъни, парламент ва жамоатчилик назоратининг таъсирчан механизмларини шакллантириш мақсадида шаҳар ва туманларда ҳақиқий аҳволни ўрганиб, тегишли раҳбарларнинг ҳисоботини халқ депутатлари кенгашлари сессияси муҳокамасига киритиш тартибини жорий этишни таклиф этган эдим.\nБунинг учун ҳар қайси вилоятдан сайланган Олий Мажлис депутатлари ва сенаторлар ҳар ойда 10-12 кун давомида бир туманда бўлиб, ҳокимият идоралари, прокуратура ва ички ишлар бўлимининг фаолиятини пухта ўрганиб, таҳлил қилиши ҳамда тегишли хулоса беришлари лозим бўлади. Шу асосда ҳурматли Спикер ва Сенат Раиси жойларда ўзлари бош бўлиб, маҳаллий кенгашларда ана шундай муҳокамалар ўтказиш тизими жорий этилса, бу ишлар эртага албатта ўзининг ижобий самарасини беради.\nИккинчи вазифа – «Парламент назорати тўғрисида»ги қонуннинг амалдаги ижросини барча соҳаларда мониторинг қилиш, шунингдек, бу борада хорижий мамлакатларнинг илғор тажрибасини ўрганиш ва жорий этиш зарур.\nШунинг учун кеча Олий Мажлис Сенати йиғилишида муҳим бир масала муҳокама қилиниб, тегишли қарор қабул қилинди.\nМаълумки, мамлакатимизнинг чет давлатлар билан иқтисодий алоқаларини янада мустаҳкамлаш ва хорижда республикамизнинг иқтисодий имкониятларини кенг тарғиб қилиш орқали унинг халқаро нуфузини янада ошириш, инвестицияларни жалб қилишни жадаллаштириш, туризм соҳасини янада ривожлантириш иқтисодий соҳадаги устувор вазифаларимиздан бири ҳисобланади.\nШу боис Ташқи ишлар вазирлиги ва бошқа давлат идораларининг бу йўналишлардаги фаолияти устидан самарали парламент назорати тизимини яратиш мақсадида Сенат раисининг биринчи ўринбосари лавозими жорий этилди ва бундан буён Сенатнинг тегишли қўмитаси фаолияти тубдан такомиллаштирилади.\nУчинчи вазифанинг аҳамияти ва муҳимлигини алоҳида таъкидламоқчиман – қонун талабларини бажармаслик билан боғлиқ ҳар бир ҳолат юзасидан аниқ ҳуқуқий таъсир чораларини кўриш керак.\nЖойлардаги давлат ҳокимияти органлари – барча даражадаги ҳокимликлар, халқ депутатлари кенгашлари фаолиятини такомиллаштиришни давом эттиришимиз зарур. Шунинг учун Олий Мажлис Сенати томонидан ҳар бир вилоятда навбатма-навбат намунавий халқ депутатлари кенгашлари ишини ташкил этиш тажрибаси жорий этилиши мақсадга мувофиқ бўлади. Уларнинг асосий мақсади ва вазифаси – аҳолининг барча тоифалари билан доимий мулоқотда бўлиш, фуқароларнинг қонуний талаб ва эҳтиёжларини нафақат ўрганиш, балки уларни таъминлашдан иборат.\nМавжуд муаммоларни амалда ҳал этиш, шунингдек, аҳоли учун эркин меҳнат қилиш, мазмунли дам олиш ва муносиб турмуш даражасини таъминлаш бўйича ҳар томонлама қулай шароитлар яратиш лозим. Айнан ана шу мезонлардан келиб чиқиб, маҳаллий ҳокимият органларининг мамлакатимиз Конституциясининг 100- ва 101-моддалари талабларини бажариш бўйича фаолияти самарадорлиги тўғрисида хулоса чиқариш мумкин ва зарур. Шунинг учун ҳам 2017 йил юртимизда “Халқ билан мулоқот ва инсон манфаатлари йили” деб эълон қилинганини алоҳида таъкидлаб айтмоқчиман.\nҲаммамиз яхши тушунамизки, олдимизда турган кенг кўламли вазифаларни бажариш учун кадрлар билан ишлашнинг бутун тизимини такомиллаштиришга доир бир қатор ишларни албатта амалга оширимиз керак.\nҲозирги вақтда давлат ва ҳокимият идораларида кўп ҳолларда кадрлар салоҳиятидан фойдаланиш, уларнинг вазифа ва ваколатлари тақсимоти оқилона ва самарали йўлга қўйилмагани сезилмоқда.\nЭнг ёмони, бу ҳолат ишимизга халақит бермоқда. Бир идорани қарасангиз, юзлаб одам номига ишлаб ўтирибди. Бошқа идорани қарасангиз, иш кўп, вазифа кўп, лекин ишлайдиган одам, кадр етишмайди.\nБундай нотўғри иш тақсимотига мутлақо чек қўйишнинг вақти етди. Ҳар бир давлат хизматчиси ўзининг бурчи ва мажбуриятини аниқ-равшан билиши, содда қилиб айтганда, ўз аравасини ўзи тортиши лозим.\nБу – замон талаби. Олдимизга қўйган мақсад-муддаоларга етиш учун бу ишларни ўзимиз қилмасак, бошқа ҳеч ким бизга четдан келиб қилиб бермайди. Шу нуқтаи назардан қараганда, кадрларнинг амалий захирасини шакллантириш, уларни тайёрлаш ва қайта тайёрлашнинг муҳим масалаларини ўз ичига оладиган мақсадли дастурни ишлаб чиқиш вақти келди, деб ўйлайман.\nАсосий вазифа – бу юқори касб маҳорати ва замонавий тафаккурга эга, пухта ўйланган, ҳар томонлама тўғри қарорлар қабул қила оладиган, белгиланган мақсадларга эришадиган раҳбарлар ва мансабдор шахсларнинг янги таркибини шакллантиришдан иборат.\nБу борада ҳудудий бошқарув органлари, энг аввало, мамлакатимиз туман ва шаҳарлари ҳокимликлари учун малакали кадрлар тайёрлашга алоҳида эътибор қаратиш зарур. Бунинг учун олий таълим муассасалари тизими билан бирга, мамлакатимиздаги 6 та академия, Вазирлар Маҳкамаси ҳузуридаги Корпоратив бошқарув илмий-таълим маркази каби ташкилотларнинг илмий-амалий салоҳияти ва имкониятларини янада фаол сафарбар этиш даркор.\nШу ўринда айтиш керакки, Президент ҳузуридаги Давлат бошқаруви академияси ўзига юклатилган вазифани мутлақо уддаламаяпти, десак, тўғри бўлади. Шунинг учун ушбу академияни ҳам, унинг иш услубини ҳам тубдан ўзгартириш ва раҳбар кадрларини қайта кўриб чиқиш лозим.\nАйни вақтда маҳаллий ҳокимликларнинг вазифа ва ваколатларини ҳам такомиллаштириш талаб этилмоқда.\nҲудудларни ҳар томонлама ривожлантириш, ижтимоий-иқтисодий дастурларни амалга ошириш, қонунлар ижросини таъминлаш, жойлардаги давлат бошқаруви органлари фаолиятини самарали мувофиқлаштириш борасидаги ролини ҳисобга олиб, бугунги кунда маҳаллий ҳокимликларга қўшимча ваколатлар бериш борасида тегишли таклифлар тайёрланмоқда.\nДавлатимизнинг ташқи сиёсат соҳасидаги ёндашув ва позицияси Конституция кунига бағишланган маърузада атрофлича баён этилгани сизларга яхши маълум.\nАна шу фикрларга қўшимча қилиб айтмоқчиманки, биз жаҳондаги илғор тажрибаларни чуқур ўрганиш ва амалда жорий этишни олдимизда турган кенг кўламли вазифаларни муваффақиятли амалга оширишнинг муҳим шартларидан бири, деб ҳисоблаймиз.\nБиз ўзаро ишонч ва манфаатларни ҳисобга олиш асосида хорижий давлатлар, энг аввало, қўшни давлатлар, шу билан бирга, халқаро институтлар билан яқиндан ҳамкорлик қилишни бугунги кун талаблари даражасида ташкил этамиз.\nЎзбекистонда ўзини ишончли шерик сифатида кўрсатган ишбилармонлар билан ҳамкорлик муносабатлари албатта давом эттирилади.\nБу борада янгитдан ташкил этилган Сенат қўмитасидан зиммасига юкланган вазифаларни изчил амалга ошириш талаб этилади.\nҲозирги вақтда олдимизда нақадар улкан вазифалар турганини барчамиз яхши тушунамиз. Биз Ватанимизнинг буюк келажагини сиз, азизлар билан, мард ва олижаноб халқимиз билан биргаликда барпо этамиз, кўзлаган мақсадларимизга албатта эришамиз.\nШу борада барчамизга Яратганнинг ўзи мададкор бўлсин!\nБарчангизга мустаҳкам соғлиқ, бахт ва омад, хонадонларингизга тинчлик-хотиржамлик, файзу барака тилайман.\nЮртимиз тинч, осмонимиз мусаффо, халқимиз ҳамиша омон бўлсин!


"Пахтакор" "Сурхон"га қарши ўйиндан сўнг чемпионлик байрамини нишонлайди\n5 ноябрь, 2021, 06:11\nКатта устунлик "Пахтакор" тарафида.\nҲозирга қадар жамоалар чемпионатлар доирасида 29 баҳсда тўқнаш келган. Уларнинг 23 тасида "Пахтакор", 5 тасида "Сурхон" зафар қучган. Бир марта дуранг натижа қайд этилган. Рақиб дарвозасини 96 марта ишғол қилган "шерлар" 26 тўп ўтказиб юборган.\nТошкентдаги 14 тўқнашувнинг 13 тасида "Пахтакор", биттасида "Сурхон" ғалаба қозонган. "Шерлар" Тошкентда 13 ғалабадан 10 тасида йирик ҳисобда зафар қучганлар. Ўз майдонимизда гол уриш борасида кўрсаткичлар 61:9 ни ташкил қилади.\nЎзаро баҳслардаги энг йирик натижа 2004 йилда кузатилган. Ўшанда "Пахтакор" термизликларни 8:0 ҳисобида доғда қолдирган. "Сурхон"нинг Тошкентдаги ягона ғалабаси 1994 йил қайд этилган.\n"Пахтакор" ва "Сурхон" жамоалари ўртасидаги ўйин 6 ноябрь, шанба куни соат 17:00 да "Пахтакор" стадионида бошланади.\n"Сурхон"га қарши ўтказиладиган беллашувдан сўнг "Шерлар" жорий мавсум чемпионатдаги катта ғалабани мухлислар билан бирга нишонлашади. Стадионга ташриф буюрган ишқибозлар эстрада юлдузларининг чиқишларига гувоҳ бўлиб, ютуқли ижтимоий акцияда иштирок этишлари мумкин бўлади.\nБарча мухлисларни 6 ноябрь куни "Пахтакор" стадионига чорлаймиз.\nВидео Дербида бу сафар "Бунёдкор" ғолиб бўлди (видео)


Ўзбекистонда ўсимликлар клиникалари қандай ишламоқда? | AGRO-OLAM.UZ\nБош саҳифа Янгиликлар Ўзбекистонда ўсимликлар клиникалари қандай ишламоқда?\nEastFruit мутахассислари Ўзбекистонда маҳаллий қишлоқ хўжалик маҳсулотлари ишлаб чиқарувчиларга ўсимликларга ишлов бериш ва уларни ҳимоялашда кўмаклашиш бўйича кенг кўламли дастур қандай амалга оширилаётганига эътибор қаратишмоқда.\n2020 йил октябридан бошлаб, Ўзбекистонда бутун мамлакат ҳудуди (ҳар бир вилоятнинг ҳар бир тумани)ни қамраб оладиган ўсимлик клиникалари ва биолабораторияларнинг кенг тармоғини яратиш дастури ишга туширилди. Ўша пайтда республика бўйлаб 203 та ўсимликлар клиникаси ва 178 та биологик лаборатория бор эди. 2020-2021 йилларда эса қўшимча 644 та ўсимликлар клиникаси ва 712 та биолаборатория ташкил этиш режалаштирилган.\nШундай қилиб, ушбу режага кўра, 2021 йил охирига қадар Ўзбекистонда 847 та ўсимликлар клиникаси ва 890 та биолаборатория фаолият ютириши керак. Бу, республиканинг ҳар бир ҳудуди (вилояти)да ўртача 65 та ўсимликлар клиникаси ва 68 та биолаборатория, ҳар бир туманда ўртача 5 та ўсимликлар клиникаси ва биолаборатория бўлиши англатади.\nБутун мамлакат бўйлаб ташкил этилган ўсимликлар клиникалари қандай ишламоқда? Уларнинг фаолияти яқинда «Ёшлар» телеканалининг видеосюжетида ёритилди.\nЎсимликлар клиникалари давлат-хусусий шериклик схемаси асосида ташкил этилган. Улар деҳқон ва фермер хўжаликларига қишлоқ хўжалиги, биологик ва кимёвий воситалар ёрдамида ўсимликларни қайта ишлаш, шунингдек, экинларни зараркунандалардан ҳимоялаш билан боғлиқ хизматлар кўрсатади. Бошқача айтганда, клиника беморлари – бу очиқ усулда ёки иссиқхоналарда ўсаётган соғлом ёки касаллик юқтирган ўсимликлардир. Уларнинг эгалари, яъни сабзавот етиштирувчилар ва боғбонлар клиникага бу борада ёрдам сўраб мурожаат қилишади. Экинларнинг зарарланиши ҳолатларида улар аввал биологик лабораторияда таҳлил ўтказилиб, текширилади, сўнгра ушбу клиникалар ишлов бериш учун тегишли биологик ва кимёвий воситаларни таклиф этади.\n“Клиникамизда 100 га яқин макро ва микроэлементлар, кимёвий ва минерал моддалар мавжуд. Ўсимлик – бу тирик организм, унинг иммунитетини мустаҳкамлаш орқали касалликлар, зараркунандаларга чидамлилигини ошириш мумкин. Яқинда биз феромонли тузоқларни сотувга чиқардик ва ушбу маҳсулотга жуда яхши талаб кузатиляпти. Aҳоли бу маҳсулотнинг фойдали жиҳатларини тобора кўпроқ англай бошлади, чунки, улар ўсимликларни зараркунандалардан ҳимоялашда, турли касалликларни олдини олдини олишда катта ёрдам беради”, – дейди Тошкент вилоятининг Қибрай туманидаги ўсимликлар клиникаси раҳбари Aзиз Ҳакимов.\n“Тошкент вилоятида 80 дан ортиқ ўсимлик клиникалари ташкил этилган. Ушбу клиникалар тармоғи вилоятнинг барча туманларини қамраб олган. Мазкур клиникаларда кўрсатилаётган хизматларга эҳтиёж катта. Зеро, иссиқхона ва иссиқхона хўжаликлари сони йилдан-йилга ортиб бораётгани боис, шундай клиникаларни кўпайтириш режалаштирилган», – дейди Тошкент вилоятининг Қибрай туманидаги Карантин ва ўсимликларни ҳимоялаш агентлиги инспектори Муродхўжа Aкрамов.


Ассалому алайкум. Саволим шуки, Каъбатуллоҳ ичида нима бор? Шу ҳақида маълумот берсангиз.\nВа алайкум aссалом. Каъба мусулмонлар намозда ва бошқа ибодатларда у томон юзланадиган, унинг атрофини тавоф қиладиган, бутун дунёдаги мусулмонлар қалби у ерга талпинадиган муқаддас макондир. У “Байтул ҳаром” ҳам дейилади. Сабаби Аллоҳ бу ерда уруш қилишни ҳаром қилган. Байтуллоҳ мусулмонлар наздида Ер юзидаги энг пок макондир. Аллоҳ таоло Иброҳим алайҳиссаломга Байтуллоҳни қуришни амр қилган. Бу ишда у кишига ўғли Исмоил алайҳиссалом кўмаклашган. Байтуллоҳ қуриб бўлингач, Аллоҳ Иброҳим алайҳиссаломга бу Уйни зиёрат қилишга, ҳаж қилишга бутун дунёдан одамларни чақиришни амр қилган.\nБайтуллоҳ тўрт бурчак шаклдаги бино бўлиб, баландлиги 15 метрни ташкил қилади. Исмоил алайҳиссалом даврида бундай бўлмаган. Расулуллоҳ саллаллоҳу алайҳи ва салламнинг боболари Абдулмуттолиб даврида Каъбага темирдан эшик қилинган ва тилла билан зийнатланган.\nКаъбанинг ичи масжид кўринишида. Ўртада учта устун бор. Шифтга мис ва кумушдан ишланган қандиллар осилган. Каъбанинг ичидан йил давомида хушбўй ҳид, мушку анбар иси таралиб туради. У ер йилда бир марта тозаланади. Бунинг учун махсус ишчилар тайинланган. Шунингдек, Каъбапўш тикиш учун ҳам махсус хизматчилар гуруҳи сафарбар қилинади.


Зафар КАРИМОВ: “Директорлари вакант мактабларнинг кўпайиб бораётгани фақат бизга боғлиқ эмас” - zarnews.uz\n– Жорий ўқув йили якунида вилоятимиздаги 71 та мактаб директори лавозимлари вакант бўлиб, улар турли сабабларга кўра, директорлик лавозимларидан озод этилган. Мазкур мактабларда вакант бўлган директор лавозимига номзодларни тавсия этишда бир қатор муаммолар юзага келмоқда, - деди Самарқанд вилоят халқ таълими бошқармаси бошлиғи Зафар Каримов. – Масалан, 2018 йил 26 декабрдаги Ўзбекистон Республикаси Халқ таълими вазирининг “Умумий ўрта таълим муассасасининг кузатув кенгаши ҳақидаги намунавий низомни тасдиқлаш тўғрисида”ги буйруғига мувофиқ, умумий ўрта таълим муассасаларида кузатув кенгашлари фаолияти йўлга қўйилди. Унга кўра, кузатув кенгашлари ҳудудий халқ таълими бошқармаси жамоатчилик комиссияси томонидан юборилган камида 3 нафар номзодларни кўриб чиқиб, 10 кун муддат ичида кенгашнинг навбатдан ташқари йиғилишини чақириб, йиғилишда номзодлардан бирини сайлаши лозим бўлади. Бироқ кўп ҳолларда бошқарма томонидан тавсия этилган номзодлар қўшни ҳудудлардан тавсия этилаётганлиги сабабли кенгашнинг эътирозларига олиб келяпти ва мактаблардаги вакант ўринларга директорларни тайинлашда тўхталиш бўляпти.\nМактабларда вакант ўринларини камайтириш мақсадида Халқ таълими вазирининг буйруғига асосан uzedu.uz сайтига бўш иш ўринлари бўйича эълонлар берилмоқда ва 15 кунлик муддат ичида директор лавозимига номзодини қўймоқчи бўлганлар ушбу сайт орқали мурожаат қилиши йўлга қўйилди. Аксарият ҳолларда 15 кунлик муддат ўтгандан кейин ҳам танлов ўтказиш учун етарли номзодлар рўйхатдан ўтмаслиги вакант жойларнинг ошиб кетишига сабаб бўлмоқда.\n2019 йил 15 июль ҳолатига вакант директор лавозимларга тавсия этилаётган 3 нафардан номзодларни кўриб чиқиш ва кузатув кенгашларига тавсия этиш бўйича туман ва шаҳарлар кесимида муддатлари белгиланди. Белгиланган муддатларда номзодларни тайинлаш чоралари кўрилмоқда. Бу ишлар бўйича туман ва шаҳар халқ таълими бўлими мудирларига тегишли кўрсатмалар берилди.\n“Human”дан жабрланганларнинг 931 нафари ўз пулларини олди\nкоронавирус Шавкат Мирзиёев Эркинжон Турдимов ЙТҲ Хитой наркотик Туркия вилоят сессияси ҳоким гиёҳванд модда божхона Марказий банк


Мессининг отаси: ҳужжатлар билан мен шуғулланганман, Лионель эса уларга ўқимасдан имзо қўярди\n01:20 / 03.06.2016\nИспания суди олдида солиқларни тўлашдан қочгани учун жавоб бераётган "Барселона" клуби ва Аргентина терма жамоаси футболчиси Лионель Месси унинг молиявий ишлари билан отаси шуғуллангани, унинг ўзи эса бутун эътиборини футболга қаратганини айтди.\nЛионелнинг айтишича, у ўз отаси Хорхе Мессига тўлиқ ишонган, у эса ўғлининг молиявий ишларини олиб борган. Футболчининг таъкидлашича, у ҳеч қачон солиқлар мавзуси билан қизиқмаган ва бу саволни отаси билан муҳокама қилмаган. Спортчининг айтишича, у отаси берган ҳужжатларни имзолаган, чунки отасига ишонади ва ўз ўғлини алдаган бўлишига ишонмайди.\n"Мен эълонлар қилишим, суратга тушишим ва ҳоказолар учун маълум ҳақ берадиган турли ҳомийлар билан шартномаларни имзолаганимизни биламан. Бироқ пуллар қандай ўтказилганидан умуман бехабарман", деб айтди Месси.\nФутболчининг отаси ўғлининг сўзларини тасдиқлади ва барча жавобгарликни ўз зиммасига олди.\n"Ҳужжатларни мен юргаза олишим мумкинлиги, ўғлим эса бутун эътиборини футболга қаратиши учун шунчаки ўғлимнинг ҳаётини енгаллаштирмоқчи эдим. Лео яратилган компаниялар, шартномалар ҳақида ҳеч нарса билмаган, у шунчаки ҳужжатларга имзо қўйган", деб айтмоқда Хорхе Месси.\nБарселонада бўлиб ўтаётган суд бошланиши олдидан суд биноси олдида футбол мухлислари йиғилишди, улардан баъзилари Месси номига ҳақоратлар айтган.


Руслан Чагаев австралиялик рақиби устидан ишончли ғалабага эришди - BBC O'zbek\nРуслан Чагаев австралиялик рақиби устидан ишончли ғалабага эришди\nImage caption Руслан Чагаев машаққатли, лекин ишончли ғалабани қўлга киритди\nПрофессионал боксда WBA йўналишининг энг оғир вазн тоифаси бўйича собиқ Жаҳон чемпиони ўзбекистонлик таниқли боксчи Руслан Чагаев яна чемпионлик камарига даъвогарлик қилиш ҳуқуқини қўлга киритди.\nРуслан кеча Олмониянинг Росток шаҳрида бўлиб ўтган жангда австралиялик рақиби Кали Мианни ишончли (118-110, 117-111 ва 117-112) натижа билан маҳв этди. Бутун жанг Русланнинг устунлиги остида ўтди.\nЗарбасининг кучли экани билан ном қозонган Мианнинг Русланни нокаут қилишга бўлган барча уринишлари чиппакка чиқди. Руслан жангнинг бошидан адоғигача назоратни ўз қўлида тутди.\nЎзбекистонлик таниқли боксчи бундан аввал ўтказган 27 та жангининг 25 тасида ғалаба қозонган, биттасида мағлуб бўлган ва яна биттасини дуранг ҳисоби билан якунлаганди.\nҲозир профессионал бокснинг энг оғир вазн тоифаси бўйича чемпионлик камари британиялик боксчи Девид Ҳейдадир.\nДевид Ҳей Русланнинг ашаддий рақиби, россиялик боксчи Николай Валуевни ер тишлатиб, ундан чемпионлик камарини тортиб олган ва яқинда пуэрторикалик боксчи Жон Руисни енгиб, ўз чемпионлик шарафини яна бир бор ҳимоя этганди.\nРуслан сўнгги ғалабаси ортидан энди Девид Ҳейни жангга чорлаши мумкин бўлади.\nБироқ Русланни ўтган йили профессионал боксда илк бор мағлубиятга учратган украиналик донгдор боксчи Владимир Кличко ва унинг укаси Виталий ҳам яқинда Девид билан жанг қилиш истагини билдиришганди.\nВладимир Девид Ҳейни "ўзига тутқич бермаслик"да айблаб чиққан, бунинг ортидан у ҳам ака-укалардан бирига қарши жанг олиб боришга ҳозир эканини айтганди.\nДевид шу йилнинг октябр ёки ноябр ойларида яна рингга тушиш истаги борлиги, бунинг учун ҳатто 80.000 ўринли "Уимблей" стадионини кўзлаётганини ҳам яшираётгани йўқ.\nДевид аслида ўтган йили Владимирнинг жамлоғи билан жанг хусусида музокараларни бошлаб юборган, бироқ унинг ўрнига ноябр ойида россиялик боксчи Николай Валуевни жангга чорлаганди.\nВладимир Кличко профессионал боксда энг оғир вазн тоифасида WBO, IBO ва IBF йўналишлари бўйича Жаҳон чемпиони ҳисобланади.\nЎша пайтда тузилган шартномада Николай Валуев билан яна бир бор жанг олиб бориш имконияти ҳам назарда тутилган эса-да, Девид Ҳей россиялик рақиби билан такрорий учрашувга ҳуши йўқлигини айтмоқда.\n"Менга бўлажак рақибим ким бўлишининг аҳамияти йўқ. Менинг боксдаги фаолиятимга боқинг - Мен истаган боксчи билан хоҳлаган жойда рингга тушаман," деб айтган Девид.\nРуслан энди Девид билан жанг қилиш истагини билдираётган учинчи даъвогардир. Лекин ягона даъвогарнинг ким бўлишини белгилашда Жаҳон Бокс Уюшмасининг (WBA) ҳам сўзи лозим бўлади.\nРуслан ўз чемпионлик камарини ҳимоя қилиш учун аслида ўтган йили май ойининг 25-сида россиялик боксчи Николай Валуев билан рингга тушиши керак эди.\nБироқ икковлон орасидаги жанг нақ учрашув арафасида бекор қилинганди.\nХабарларда ўзбекистонлик таниқли боксчининг Финляндия Бокс федерациясининг тиббий талабларига жавоб бера олмагани айтилганди.\nРусланнинг олган жароҳатлари туфайли Николай Валуев билан белгиланган уч жангги ортга сурилиши ортидан WBA томонидан “танаффусдаги чемпион” деб аталиб, унинг ваканцияси бўш экани эълон қилинганди.\nБунинг ортидан ўз чемпионлик мавқеини сақлаб қолиш учун ўзбекистонлик таниқли боксчи 2009 йил июн ойининг охирига қадар рингга тушиши лозим деб топилганди.\nКличконинг бўлажак рақиби британиялик Дэвид Ҳей олган жароҳати туфайли рингга туша олмаслигини баён қилиши ортидан эса, Руслан Владимир Кличко билан жанг қилиш таклифини қабул қилиб, унга ютқазиб қўйганди.


02:09 21 Феврал 2020\n16:46 31.01.2020 Ҳавола олиш\nАҚШ Яқин Шарқда ўз геосиёсий ролини йўқотиб бораётган бир вақтда, ушбу ҳуддуда Россиянинг обрўйи кучаймоқда.\nРасмий маълумотларга кўра, Исроил Бош вазири Беньямин Нетаньяхунинг Москвага қисқа иш сафари мақсади Россия президенти билан аср битими деб аталмиш келишувни муҳокама қилиш бўлган. Бироқ, икки раҳбар ўртасидаги суҳбат тафсилотлари ошкор қилинмади ва Кремль таъкидлашича, АҚШнинг Фаластин-Исроил келишуви режасини таҳлил қилиш ҳануз давом этмоқда.\nТўғри, аксарият экспертлар ва кузатувчилар таъкидлашича, аслида Исроил раҳбарининг сафардан асосий мақсади Наама Иссахарни шахсан ўзи ватанига қайтариши бўлган, чунки бу унга жиддий ички сиёсий бонуслар олиб келишини кафолатлайди, бу айниқса 2 март сайловлари замирида муҳимдим.\nБир неча ой давомида икки мамлакат ўртасидаги муносабатларни совуқлаштирган Иссахар иши бўйича Россия-Исроил низоларининг муваффақиятли ҳал этилишидан фақат хурсанд бўлиш мумкин. Шунга қарамай, вазиятнинг ўзи, бу мавзу Америка-Исроил-Фаластин муаммосини якуний ҳал этиш ташаббусидан кўра устуворроқ кўринишга эга бўлганда, юз бераётган воқеаларнинг моҳияти ва ушбу "аср битими" келажаги ҳақида кўп нарса айтади.\nЭслатиб ўтамиз, сешанба куни Оқ уйнинг веб-сайтида сиёсий ва иқтисодий қисмларни ўз ичига олган тегишли 180 саҳифалик ҳужжат эълон қилинди. Шунда Дональд Трамп тайёрланган таклифлар тақдимоти ҳам ўтказилди.\nАҚШ ташаббусига кейинги реакция, камдан-кам ҳоллар бундан мустасно, жуда шубҳали эди. Америка президентининг яққол нотўғри ғояларини тушуниш учун Яқин Шарқ бўйича мутахассис бўлиш ва Фаластин муаммосининг моҳиятини тушуниш шарт эмас.\nДональд Трамп Вашингтонда Беньямин Нетаньяху иштирокида "аср битими" ни тақдимоти маросимида Фаластин вакилларини бўлмаганини эслаш кифоя.\nБундан ташқари, Америка Қўшма Штатлари Президенти твиттерда (жумладан, иврит тилида) Исроилни қаттиқ қўллаб-қувватлаётганини билдирди.\nИлгари сурилган таклифларга келсак, уларнинг кўра, янги ташкил этилган Фаластин давлати Иерусалим ҳақидаги даъволаридан бутунлай воз кечиши, шунингдек, қуролсизлантирилиши,ўз чегараларини, ҳудудий сувлари ва ҳаво майдонини назорат қила олмаслиги керак. Бундан ташқари, америкаликлар фаластинликлар учун муҳим бўлган қочқинлар масаласини инкор қилдилар.\nЯъни, ҳужжат билан ҳаттоки юзаки танишишда, бу Фаластин томони учун мутлақо номақбул эканлиги аён бўлади. Ва ундаги чидаб бўлмас ва камситадиган нарсаларнинг сони ва кўлами муаллифлар буни атайлаб қилишган деган шубхага олиб келади.\nУмидлар тасдиқланди. Фаластин Президенти Маҳмуд Аббос таклифларни қатъиян рад этиб, уларни ишламайдиган фитна деб атади ва БМТ Хавфсизлик Кенгашига резолюцияни киритмоқчи. Туркия бу ҳужжатни "ўлик туғилган", Эрон эса "минтақа ва дунё учун даҳшат" деб атади.\nРоссия шарҳлар ўзини босиқлиги билан фарқланади. Унинг вакиллари ҳозиргача ушбу режадаги номутаносибликларни синчковлик билан қайд этишмоқда: хусусан, БМТдаги доимий вакил Василий Небензя Голан тепаликлари америкаликлар томонидан нашр этилган хариталарда Исроил ҳудудига берилганлигини таъкидлади, БМТ эса Исроилни Голан устидан суверенитетини тан олмайди.\nМоскванинг бундай реакцияси мантиқан тўғри, чунки айнан Россияни, стратегик деб атай олишимиз мумкин бўлган содир бўлаётган ҳолатда фойда олувчи деб аташ мумкин.\n"Аср битими"нинг амалга ошириб бўлмайдиганлиги вазиятни кузатаётган барча мамлакатлар ва кучларга, шу жумладан назарий жиҳатдан Вашингтон ғояларига (Исроилга) ўхшаганлар учун аён бўлганлиги сабабли, Трамп асосан буларнинг барчасини айнан нима учун бошлагани борасида савол туғилиши табиийдир.\nЭнг машҳур версия шундайки, Америка президенти шу йўл билан унинг олдида турган тезкор вазифаларни ҳал қилмоқда. Foreign Policy журналига кўра, Оқ уй эгаси таклиф қилинган режани "ўз сайловолди кампаниясининг элементи, шунингдек, Исроил Бош вазирининг сайловолди кампаниясининг элементи" га айлантирди. Ва The Nyu-York Times иккала раҳбарнинг қўшимча муаммоларини эсга солди: Трампга қарши импичмент жараёни ва Нетаньяхуга қарши порахўрлик ва фирибгарлик айбловлари.\nШундай қилиб, Оқ уй зудлик билан ҳал қилинадиган муаммоларни ҳал қилиш учун стратегик манба - АҚШнинг мамлакат вазни ва унинг Яқин Шарқ минтақасидаги энг таъсирли куч мақоми билан товон тўламоқда. Америкаликлар қасддан амалга ошириб бўлмайдиган (ва бу маънода аҳмоқона) ва олбатта барбод бўладиган таклифларни илгари сурдилар - ва бу Вашингтоннинг стратегик муҳим йўналишдаги навбатдаги мағлубияти. Бундан ташқари, ҳозирги вазиятда, Оқ уй бу тўқнашув давомида мустақил воситачи ва ҳакамлик ролидан очиқчасига воз кечди, гарчи бу кўп ўн йилликлар давомида асосан безак бўлса ҳам, чунки умуман АҚШнинг Исроил томон позицияси ҳеч қачон сир бўлмаган. Шунга қарамай, минтақада ишлаш учун ўзига ҳос манба бўлиши учун расмий одоб қоидаларига риоя қилинган.\nНатижада, "аср битими" атрофидаги барча воқеалар манфаатдор томонлар томонидан АҚШнинг геосиёсий заифлашувининг кейинги босқичи, унинг олдинги даврда ўзига олган вазифаларни бажара олмаслиги сифатида кўриб чиқилади.\nХуллас, ёғли жой эгасиз қолмайди. Бунинг устига, бир куч ўзини маъсулиятлилигини, жиддий машаққатли ишларга тайёрлигини ва ҳатто Яқин Шарқ каби ўзига хос минтақадаги энг қийин шериклар билан ҳам музокара олиб бориш қобилиятини исботлаб, ўзини аллақачон намоён қилди.\nЮз бераётган барча нарса дунё кўз ўнгида Моска муқаддам АҚШнинг елкасида бўлган геосиёсий функцияларни бажаришга қодир ягона эканлигини тасдиқлайди.\nАлбатта, Дональд Трамп учун бу Кремльга ишлаётганлигида янги айбловларнинг муқаррарлигини англатади. Аммо бу энди Россиянинг муаммоси эмас.


Фитр садақаси – 300 тенге\nХосиятли Рамазон ойида одам бошига бериладиган фитр садақаси миқдори мамлакатимиз бўйича 300 тенге этди белгиланди. Қозоғистон мусулмонлари диний бошқармасининг Ҳайъат мажлисида мамлакатимизнинг ҳар бир минтақасидаги буғдой баҳоси инобатга олинган ҳолда ўрта ҳисобда бир овоздан мана шу миқдор тасдиқланди.\nФитр сўзи (араб тилида) – “яратилиш” деган маънони билдирганлиги боис баъзи бир олимлар фитр садақасини “тананинг закоти” деб аташган. Фитр садақаси – кундаликда қўлланиладиган асосий эҳтиёжлардан ташқари, кам деганда, нисоб миқдори (85 мг олтин ёки шунинг қийматига тенг мулк)дан зиёд бойликка эга одамга вожиб садақа.\nФитр садақаси икки кило буғдой ёки унинг маҳсулотлари ёки тўрт кило майиз, хурмо ёки арпа билан ҳисобланади. Бинобарин, озиқ-овқатнинг ўрнига фитр садақасини пуллай берган афзалроқ.\nФитр садақаси муборак Рамазон ойининг дастлабки кунидан ҳайит намозигача бўлган вақт оралиғида берилади. У Рамазон ойида ҳар бир мусулмоннинг аҳволи ночор одамлар, етим-есирлар ёки масжидларга махсус берадиган садақасидир.\nОллоҳ хосиятли ойда берган фитр, закотларингизни қабул қилсин, омин!\nМухаммеджан ЕСТЕМИРОВ, Қозоғистон мусулмонлари диний бошқармасининг Жанубий Қозоғистон вилояти бўйича вакил имомининг ўринбосари, диншунос, 2018-05-17, 12:07 242


Давлат арбоби - | Hizb-Uzbekiston.info\nКўп одамлар давлат арбоби деганда ҳукмдор ёки давлатдаги бошқарув ишлари билан бевосита шуғулланадиган одамларни тушунадилар. Улар давлат раҳбари ва вазирларни сиёсатчилар деб ўйлайдилар ва фақат ўшаларни давлат арбоблари деб ҳисоблайдилар. Шунингдек, улар одамларни икки тоифага ажратадилар:\nоддий одамлар, бу тоифага барча амалдорлар ва давлат хизматчиларини ҳам қўшадилар.\nОдамларнинг “давлат арбоби” иборасини бундай тушуниши нотўғри. Ҳукмдор давлат арбоби бўлиши ҳам, бўлмаслиги ҳам мумкин. Оддий одам давлат арбоби бўлиши мумкин, ҳатто у тўғридан тўғри бошқарув билан шуғулланмаса ҳам. Давлат арбоби ҳатто фермер, фабрика ишчиси, сотувчи ёки ўқитувчи бўлиши ҳам мумкин.\nДавлат арбоби – зукко сиёсий етакчидир. Бошқарув тафаккурига эга бўлган, давлат ишларини бошқара оладиган, муаммоларни ҳал қиладиган ҳамда шахсий ва жамоавий алоқаларни тартибга солишга қодир бўлган ҳар бир инсон давлат арбобидир. Давлат арбоби одамлар орасида бўлиши мумкин, бироқ ҳукмдор бўлмаслиги ва ҳеч қандай бошқарув ишини амалга оширмаслиги мумкин.\nДавлат арбоби шундай умматда пайдо бўладики, у амалий ҳаёти, ички ва ташқи алоқаларни бошқариш бўйича ўз фикрига эга бўлади, бундан эса, умматда барча одамлар, ҳатто давлат ташқарисидаги инсонлар тўғрисида қайғуриш ва уларнинг муаммосига ечим бериш илдиз отади. Бундай умматни одатда ўзини бошқа халқлар орасидаги ўрнининг муҳимлиги ҳисси чулғаб олади, у юқори мавқени ва ҳатто дунёга етакчилик қилишни хоҳлайди.\nДавлат арбоби ва бошқарув тафаккури ўсадиган жамият учта таркибий қисмдан ташкил топади:\nа) У ҳаётда ўз нуқтаи назарига эга бўлиши лозим ва бу умумий фикр (ақида) бўла олсин.\nб) У бахтга эришиш борасида ўз тушунчасига эга бўлсин.\nв) У бошқаларнинг яхши ҳолатда, энг яхши турмуш тарзи билан яшашларини ва энг чуқур фикрлар қаторида юксак қийматларни ўзлаштиришни ва доимий хотиржамликни таъминлаб берадиган ўз дунёқарашига эга бўлиши лозим.\nУшбу санаб ўтилганлар мусулмонларнинг қўлёзмалари ва зеҳнларида бор. Бироқ буларни ҳаётга кўчириш лозим ва буни қиладиган одам давлат арбобидир, чунки у зукко сиёсий етакчидир. Сиёсий фикр ҳаётда татбиқ бўлиши учун сиёсий раҳбарият бўлиши лозим. Сиёсий фикрнинг қўлёзмалар ва олимларнинг зеҳнида бор бўлишининг ўзи ҳеч қандай аҳамиятга эга бўлмайди ва у ҳаётда мавжуд, деб айтилмайди. Сиёсий раҳбариятнинг пайдо бўлиши учун сиёсий фикрни тиниқ биладиган ва уни амалга ошириш билан шуғулланувчи касб эгаси эмас, балки бу унинг туғма сифатларидан бири бўлган инсон бўлиши лозим.\nМусулмонлар оёққа туришлари учун давлат арбобларини етиштириб чиқариш ва уларнинг сонини кўпайтириш йўлларини излашлари лозим. Бу эса, инсон, ҳаёт, коинот ҳақидаги умумий фикр, яъни Ислом ақидасига асосланган сиёсий сақофат билан бўлади. Бундай сақофат мусулмонларни жамоавий равишда қамраб олса, ўшанда сиёсий фикр ҳаётда татбиқ бўлади, ана ўшанда давлат арбобларининг мевали дарахтига замин тайёр бўлади. Давлат арбоблари пайдо бўлган вақтда юксалиш ва ўзгаришлар даври бошланади.\nДавлат арбоби мана шудир ва у етишиб чиқадиган муҳит ҳам шундай бўлади. Нафақат ҳукмдор давлат арбоби бўлиши мумкин, балки шунингдек атрофида нималар бўлаётганини тушунмай, бурнидан узоқроқни кўра олмайдиган, уммат ичида сайловлар ёки ҳарбий тўнтариш ёки ўз бойлиги эвазига пайдо бўлмаган зукко сиёсий етакчилар ҳам давлат арбоби ҳисобланади.\nҲокимни муҳосаба қилиш\nTagsБошқарувДавлат арбобиДавлат раҳбаризукко сиёсий етакчиҲукмдор


Саудия Арабистонига заъфарон экспорт қилинади\nЎзбекистон Саудия Арабистонига заъфарон савдосини йўлга қўяди. Ўзбекистоннинг Саудия Арабистонидаги элчиси Улуғбек Мақсудов “Sunbula technologies Est.” компанияси раиси Убайдулла Сиддиқий билан учрашиб Ўзбекистоннинг “BMB Trade Group” компанияси томонидан етиштирилган заъфарон намуналарини тақдим этди. Бу маҳсулот Саудия Арабистони озиқ-овқат ва дори-дармон воситалари агентлиги (SFDA) томонидан текширилади ва тегишли сифат сертификати олинади. Бу ҳамкорлик ҳақида Убайдулла Сиддиқий шундай фикр билдирган:\n“Умид қиламизки, заъфарон - бу Ўзбекистон билан ҳамкорлигимизнинг бошланиши бўлади. Келажакда кенг турдаги маҳсулотлар импорт қилиш ниятидамиз. Саудия вакиллари ҳозир заъфаронни Марокаш, Испания, Ҳиндистон, Афғонистон ва Покистон каби давлатлардан олиб келмоқда. Шу маънода Ўзбекистонда етиштирилиши бошланган заъфаронга қизиқишимиз катта. Умид қиламизки, ўзбек заъфарони сифат жиҳатидан рақобатбардош ва Саудия бозорида ўз ўрнига эга бўлади” - деб таъкидлаган компания раиси.\nШунингдек, Убайдулла Сиддиқий Ўзбекистондан табиий асал ва тоғ ўсимлик гиёҳларидан тайёрланган маҳсулотларни ҳам импорт қилиш имкониятини ўрганмоқчилигини айтган. Унинг сўзларига кўра, Саудия Арабистонида шифобахш экологик тоза маҳсулотларга талаб юқори.\nБу учрашувда Марказий ва Жанубий Осиёни боғловчи транспорт коридори яратиш бўйича олиб борилаётган саъй-ҳаракатлар ҳақида ҳам маълумот берилган. Бу каби қулай транспорт йўлагининг имкон қадар тез муддатларда қурилиши минтақа давлатларининг савдо-иқтисодий алоқаларига ижобий таъсир кўрсатади. Шу ўринда суҳбатдош мазкур янги транспорт йўлаги барпо этилиши Ўзбекистон ва Саудия Арабистони ўртасидаги савдо айланмасини ҳам сезиларли ошишига олиб келади, деб умид билдирди.\nБу учрашув натижасида Ўзбекистон ва Саудия Арабистони ўртасида савдо – сотиқ алоқалари янада ривожланиши икки давлат халқлари учун бирдек фойдалидир.\nДругие материалы в этой категории: « Қозоғистонда ижтимоий тармоқларни тартибга солиш таклиф қилинди\tСаудия Арабистони яшил дунё ташкил қилишда глобал лидер бўлишга интилади »


Kutubxona - Shavkat Bulut. Maryamning koʻz yoshlari (hikoya) / Kiril\nSiz shu sahifadasiz: Shavkat Bulut. Maryamning koʻz yoshlari (hikoya) / Kiril\nМуаллифШавкат Булут Асар номиМарямнинг кўз ёшлари (ҳикоя)\nТуркумларКутубхона  Xалқлар - Жаҳон/Турк адабиёти Бўлимлар - Романтизм  Муаллифлар - Шавкат Булут  Услуб - Наср Шакл - Ҳикоялар Ёзув - Кирил\nТилЎзб ТаржимонПошшажон Кенжаева (Турк тилидан) Ҳажм15KBБезатишUzgen (admin@kutubxona.com) Қўшилган2013/07/03 Манбаhttp://www.ziyouz.com/index...\nМарямнинг кўз ёшлари (ҳикоя)\nLotin yozuvda Шавкат Булут\nКўнглим нимадандир ғаш. Шаҳар кўчаларида бепарво айланиб юрибман. Одатим шунақа, юрагимда ғашлик пайдо бўлди дегунча, кўчага югураман. Баъзан кўча ҳаёти одамга минглаб саҳифалик китоблардан ҳам кўпроқ сабоқ бериши мумкин. Кўчалар, ғарибона кулбалар сўқир кўзларга бамисоли офтобдир. Ҳаётни ўрганишни истаган киши кўчага чиқсин...\nБунчалар ич-ичидан, қандайдир умид билан йиғлаган одамни ҳаётимда учратмагандим. Умр манзилларининг андуҳли сояси ажин солган юзидан кўз ёшлари дув-дув тўкиларди. Бу кўз ёшларнинг адоғи кўринмасди. Xудди баҳор ёмғирига ўхшарди. Аёлни зимдан кузатаётган йигитчадан:\n«Бу аёл нега йиғлаяпти?» – деб сўрадим. У менга ҳайратомуз тикилиб:\n«Бу аёлни танимайсизми, акажон? Уни ёшли Марям, дейдилар. У оддий бир тиланчи, холос. Одамларни атрофига тўплаб олиб, ҳўнг-ҳўнг йиғлайди. Кейин эса пул йиғишга тушади», – деди.\n«Бу аёлнинг касби – йиғлаш... Xудди актёрлардек ўзини мажбурламасдан йиғлайди. Бунчалик кўзёш қаердан келаркин-а? Нима бўлганда ҳам истаган пайтда йиғлай олади. Бошқасига эса менинг ҳам ақлим етмайди», – деди.\n«Оҳ, менинг қора қисматим! Оҳ, дарддан чиқмаган бошгинам! Воҳ, ёқамга ёпишган бало-қазолар-е!»\nЙиғи фурсати тугагач, қўйнидан мис идишни чиқарди. Томошабинлар идишга пул ташлашди. Аёл хурсанд бўлиб, пулларни рўмолининг учига тугди; кўз ёшларини артиб, кўча томонга қараб юра бошлади. Унинг ортидан анча вақтгача кузатиб турдим: аёлнинг бели букилиб, тиззалари қалтираб, бесўнақай юриб борарди. Xудди бутун Онадўли халқининг дардини орқалаб кетаётгандек...\nБир ҳафтадан сўнг уни бозор томонда учратиб қолдим. У бир бурчакка тиқилиб, узуқ-юлуқ йиғлаб турарди. Атрофига беш-ўнтача одам тўпланган, йиғиси «қовушмаётганидан» «бешта одамга ҳам йиғлайманми?» – деган иддао сезилиб турарди. Баъзида йўлдан ўтаётганларга қўли билан имо қилиб:\n«Келинг, мана, йиғини бошлаяпман!» – дея бақириб қўярди. Овози чуқур қудуқдан келаётган сасга ўхшарди. Унинг қилиқлари тциркдаги масхарабозни эслатар, негадир ўша куни йиғлашга ўзида рағбат тополмасди. Аёлнинг ёшга тўла кўзларини яқиндан кўриш илинжида унинг қаршисига чўкдим. Кўзларининг оқи дудли эди. Ўтирганимнинг маънисини тушунмай, ёқасини ёпди, у мени бадмастлардан деб ўйлади, шекилли.\n«Бунчалик кўз ёшларни қаердан топасан, Марям?» – дедим унинг кўзларига тикилиб.\n«Сойлар, ирмоқлар шунча сувни қаердан топишини ҳеч ўйлаб кўрганмисан?» – деди.\n«Сойларнинг ортида денгизлар бор, булутлар эса унинг хизматида», – дедим мен. У менгамас аллақаёқларга кўз тикиб:\n«Инсоннинг кўнгли ҳам бамисоли денгиз, кўзларимнинг булоғи сувни шу денгиздан олади,» – деди ва қўшиб қўйди: «Мен йигирма йилдан бери йиғлайман. На денгиз қуриди, на булоқ суви тўхтади...»\nЙигирма йил йиғлаш. Кўзёш тўкиш... Бу аёлнинг қалбида китобларда ёзилмаган бойлик борга ўхшайди. У ҳали ҳам гапида давом этарди:\n«Йигирма йил йиғладим. Кулгуни, табассумни унутдим... Ўн йил ўзим, қора қисматим учун йиғладим... Сўнг халқ дарди ва бир бурда нон топиш илинжида йиғладим...,» – деди. Йиғлашда давом этди. У йиғлаб пул тўпларди. Тўғридан-тўғри одамларга қўл чўзиб тиланишни ўзига эп кўрмасди. Ҳа, қаршимда йиғини касб қилиб олган моҳир санъаткор турарди.\n«Марям, сенинг бирор ҳунаринг йўқми?» – деди. Аёл йигитчанинг юзига қаҳрланиб қаради. Ютиниб:\n«Яна қандай ҳунарим бўлишини хоҳлайсан? – деди. – Рақсга тушишим керакми? Мастларга мазах бўлайми? Ҳаётда ҳамма ишни қилдим, бироқ номусимни сотмадим... Кейин, сенингча, йиғлаш шунчалик осонми?».\n«Марям, – дедим, – кел, озгина кулгин!.. Агар кулсанг, сенга беш лира бераман...»\nАёл менга ғалати қараб қўйди. Қўли билан «кет» дея ишора қилди. «Қани, бир кул-чи!» – деб такрорладим. Жаҳли чиқди. Сўлғин юзини панжалари билан беркитди. Телбаларча типирчилаб:\n«Мен билан ҳазиллашма! Шу пайтгача, бу шаҳарда мендан кулишни талаб қилган одамни ҳеч учратмаган эдим...» – деди.\n«Кулсанг, беш лира бераман», – дедим. Унга пулни кўрсатдим. У жаҳл билан:\n«Сен ўйлаганчалик пул гадоси эмасман, менга пулингни кўрсатма! Кулолмайман! Йигирма йилдан буён йиғлайман, қандай кулайин?» – деди. Ёнимдаги ёшлар ҳам уни қистовга олишди. У бундай таклифни сира қабул қилолмади.\n«Шу бугунгача одамлар менинг йиғлашимни истади. Йиғлаганимга пул беришди. Кулгуга пул берилмайди... Яна шуни ҳам билингки, кулган одамнинг пулга эҳтиёжи бўлмайди. Мени ўз ҳолимга қўйинг! Мен масхарабоз эмасман; хоҳлаганда кулиб, хоҳлаганда йиғловчи...,» – деди. Уни қайта қистовга олдик:\n«Бугун бир мартагина кулгин! Ўзгариш қилайлик. Жуда кўп пул берамиз», – дедик.\n«Кулолмайман, Xудо ҳақи, кулолмайман! Кулишни унутиб юборганман», – деди. Аёлнинг кулиш учун ўзини зўрлаши, йиғисидан ҳам фожиалироқ эди. Йиғлаётганида фақат юз чизгилари, овози, кўзлари иштирок эца, кулгуга чоғланганда, бутун вужудини мажбурларди. Ичимдан: «Кулолмайсан, Марям! Бу шаҳарда бойлар йиғини, ғариблар кулгуни унутганлар...» – дея кўнглимдан ўтказдим. Томошабинлар:\n«Қани, ғайрат қил!» – деб бақирарди. У қайтадан ўзгарди. Ҳаракат қилди, лекин қўлидан келмади. Аёл яна йиғлай бошлади. Бу гал у пул учун эмас, балки кула олмаганидан йиғларди. Менинг ҳам кўзларимга ёш келди. Дилим оғриди. Аёл қалбимда севги денгизларини тошдирган эди. Барча динлар, фалсафий қарашлар, буюк шахслар севгини, инсон севгисини талқин қилишарди. Дунёда самимий севгидан ҳам буюкроқ ва асл туйғу борми?! Аёлнинг кулиш учун қилаётган уринишлари, менда инсон севгисини уйғотди. Уни борлиғим билан севардим...\n«Кетинг бу ердан, Аллоҳ рози бўлсин, кетинг!» – дея бақирди Марям. – Мен кула олмайман... Йигирма йилдан бери кўзлари ёшга ғарқ бўлган Марямга бугун кулиш ҳаром... Мен Эрзинжон зилзиласида кулгуни йўқотдим. Унда умр йўлдошим ҳалок бўлди. Болаларимдан айрилдим. Онам бу дунёни тарк этди, қўшниларим, қариндошларим ўлиб кетишди. Инсофсиз қора тупроқ қанчадан-қанча яқинларимни ютди. Гўё бўри талаган сурувдан ортда қолган ярадор қўйга айландим. Бир маротаба бўлса ҳам ўша лаънати тупроққа қайтмадим. Қайрилиб қарамадим ҳам. Бу дардлар юрагимда тоғдай улғайди. Кўз ёшларим дарё бўлди... Қаршимдан чиққанлар мендан ниманидир истади. Навниҳол эдим, гўзал эдим. Энди юз очаётган ғунчага ўхшардим... Ишлашни хоҳладим, аммо мени ҳайдашди. Чўрилик қилдим, уй соҳиблари менга кўз олайтирди. Ёлвордим, урдилар. Йиғладим, устимдан кулишди. Қассоб дўконларида осилган гўштга айландим; келган ҳам, кетган ҳам мени туртиб кетарди. Онадўли – қозон, мен эса чўмич бўлдим... Йиғладим, бетиним йиғладим. Ўн йил, роппа-роса ўн йил кўзларим – ирмоқ, этагим – денгиз бўлди... Менга «кул», деманг! Етим қўзи маърамас, азоб чеккан яйрамас... Кулгуни унутдим. Йиғла, десангиз, йиғлайман. Аммо кулмайман. Кулмайман, йигирма йил ортда қолди. Саксон, тўқсон, бир кун келиб йўқ бўларман. Ўлимимни кутяпман. Энг сўнгги умидим ўлим, ўлим – халоскорим... Зилзила барча кулгую қувончимни Қоф тоғининг орқасига олиб кетди. Менинг ҳунарим – йиғлаш... Тақдиримни ўзгартира олмайман... Бунга мажолим етмайди... Асло кучим етмас... етмас... Кучим етмас... Етмас... Етмас...»\n"http://www.kutubxona.com/wiki/index.php?title=Shavkat_Bulut._Maryamning_koʻz_yoshlari_(hikoya)_/_Kiril&oldid=11586" dan olindi\nTurkumlarAsarlarTurk adabiyotiRomantizmShavkat BulutNasrHikoyalar\tAdabiy Shakllar


ФИФА жаҳон чемпионатини ҳар икки йилда ўтказиш ва иштирокчилар сонини ошириш масаласини муҳокама қилди\n27 ноябрь, 2021, 16:54\nТеглар:ФИФА | ОФК | ЎФА\nУнда ЎФА вакиллари ҳам иштирок этди.\nБугун ОФКнинг 31-конгресси онлайн тарзда ташкил этилди. Унда ФИФА президенти Жанни Инфантино, ОФК раҳбари Шайх Салмон бин Иброҳим ал-Халифа, шунингдек, аъзо мамлакатлар вакиллари қаторида ЎФА биринчи вице-президенти Равшан Эрматов иштирок этди. Бу ҳақда ЎФА матбуот хизмати хабар тарқатмоқда.\nДастлаб, Жанни Инфантино ФИФА томонидан илгари сурилаётган жаҳон чемпионатларининг ҳар икки йилда ўтказиш ғояси афзалликлари ва имкониятлари ҳақида тўхталди. Шунингдек, мундиал иштирокчилари сони ошиши ҳам яхши кўрсаткичларга олиб келишини таъкидлади.\nШайх Салмон ОФК аъзоларига ташкилотнинг кейинги йилги режаларини таништирди. Осиё конфедерацияси томонидан футболни ривожлантиришга қаратилган маблағлари оширилиши ҳақида маълумот берди. ОФК шиори остидаги барча турнирларни юқори савияда ташкил этиш асосий вазифа этиб белгиланди. Муҳим жиҳатларидан бири, 2022 йилда CОВИД-19 вирусининг Осиё футболига салбий таъсирини камайтириш, унинг тарқалишини олдини олиш, тиббий таҳлил ва даволаш тизимини янада мукаммаллаштиришдан иборат эканлиги айтилди.\nКонгрессда ташкилотларнинг молиявий ҳисоботи, қўмиталарнинг қилинган ишлар бўйича ҳисоботлари эшиттирилди ва қабул қилинди. Адлия қўмитаси томонидан ОФК уставига бир қанча ўзгартириш киритилгани борасидаги маълумот ҳам кун тартибидан жой олди ва бу ўзгаришлар миллий ассоциациялар томонидан бир овоздан маъқулланди. Конфедерацияда янги аудиторлик фаолияти тасдиқланди.\nОсиё Кубоги саралаши. Ўзбекистон футзал терма жамоасининг ўйинлари тақвими маълум


Бисквит торт тайёрлаш ўзбек тилида – Пазанда\nГлавная / Маданият / Бисквит торт тайёрлаш ўзбек тилида\nSohib 14.06.2021\tМаданият, Таомлар Comments Off on Бисквит торт тайёрлаш ўзбек тилида 31 Показы\nКамкҳарж, осон, тез тайёр бўладиган бисквит торти.\nПишни , маззали , чўкиб қолмайдиган, оғизга ериб кетадиган бисквит тортини тайёрлаймиз .Бисквит тортини тайёрлашимизга қуйидаги масаллиқлар керак бўлади.\n6 дона тукҳум\n2,5 ст ун\n2 ч қ разрикҳнител\n50 мл ўсимлик ёғи\n½ ч қ туз\nВанилин (кҳоҳишга кўра)\n33% сливки 500 гр\nСакҳрни пудра 5 ош қошиқ\nБисквитни тайёрлаш учун бизга икта тозза қуруқ идиш керак бўлади.\nУнни разрикҳнител билан аралаш қилиб бир четга олиб қўйилади.\nТукҳумни оқидан сариғин ажратиб олиб, тукҳум оқига туз қўшиб кўпик ҳосил бўлгунча миксерни паст тезликда кейин шакарни кам камдан солиб мексерни тезлигини ошириб 5,6 минут идишни тўнтарганда тўкилмайдиган ҳолатга келгунча миксер қилинади .\nБошқа идишга тукҳум сариғини венчик билан ковлаб , тукҳум оқига қўшилади ёғоч ёки силикониви лапатка билан аралаштирилади .\n1,2 қошиқ уни тайёр тукҳум аралашмага қўшиб пастдан тепага қараб ковланади кейин 50 мл ўсимлик ёғини қўшилади ва қолган унни кам кам дан қўшиб еҳтиёткорлик билан ҳаммасини аралаштирилади.\n170 градусга қизиб турган дукҳобкада диаметри 24 см бўлган листни тагига пергамент қоғазин қўйиб бисквитни қуйилади лист енига ёғ суртмаслик керак акс ҳолда бисвит ёнлари чўкиб қотиб пишади бисквитни 40 минутга пишириб олинади дукҳобка ешигини 20 минугача очилмаслик керак акс ҳолда бисквит чўкиб қолади.\nПишган бисвитни совигандан сўнг листдан олиб салафанга ўраб кҳолодилникда 2 соатга олиб қўйилади.\nСливкани совуқлиги 2,3 градусда бўлиши керак 1 соат олдин кҳолоделникда олиб қўйинг.\nМиксерни паст тезлигида сливкани сакҳрни пудра билан 1,2 минут шакар еригунча аралаштирилади сўнг миксерни тезлигини ошириб қуюқ бўлгунча яна 2,3 минут ковланади крем тайёр.\nКоржни намлантириш учун шакарни 100 гр сув билан паст оловга 2,3 минут қайнатилади ва совитилади .\nКоржимизн уч қаватга кесиб ҳар бир қаватини сироп билан намлантирилади 1,2 минутдан сўнг крем суртилади.\nБу реқептда тайёрлаган кремимиз фақат тортимизни ичига етади тортни устига кҳоҳишга кўра бошқа крем ёки шу кремн кўпроқ таёрланади.\nБисквит тортини питатся қилиши учун 2,3 соатга олиб қўйилади бир кеча турса жудаям маззали бўлади. Ёқимли иштаҳа.\nПред. Жудаям маззали марс тортини тайёрлаш ретсепти\nСледующая Лагмон тайёрлаш ретсепти


Мукекс – medu.uz – Дорилар ҳақида маълумотлар ўзбек тилида\nHome Йўриқномалар Мукекс\nПрепаратнинг савдо номи: Мукекс®\nфаол модда: 15 мг амброксол гидрохлориди;\nТаърифи: рангсиздан то енгил сариқ туслигача бўлган тиниқ сироп.\nАТХ коди: R05CB06.\nАгар бошқача буюрилмаган бўлса, Мукекс® препаратининг 15 мг/5 мл ли сиропини қуйидаги қабул қилиш тартиби тавсия этилади.\n2 ёшгача бўлган болалар: суткада 2 марта 2,5 мл (1/2 чой қошиғида) (суткада 15 мг амброксол гидрохлоридига эквивалент).\n2 ёшдан 6 ёшгача бўлган болалар: суткада 3 марта 2,5 мл (1/2 чой қошиғида) (суткада 22,5 мг амброксол гидрохлоридига эквивалент).\n6 ёшдан 12 ёшгача бўлган болалар: суткада 2-3 мартагача 5 мл (1 чой қошиғида) (суткада 30–45 мг амброксол гидрохлоридига эквивалент).\nКатталарда ва 12 ёшдан катта бўлган болалар: суткада 3 марта 10 мл (2 чой қошиғида) (суткада 90 мг амброксол гидрохлоридига эквивалент) дастлабки 2–3 кун давомида ва суткада 2 марта 10 мл (2 чой қошиғида) (суткада 60 мг амброксол гидрохлоридига эквивалент).\nЗарурат бўлганида катталар ва 12 ёшдан катта бўлган болалар учун терапевтик самараси дозани суткада 2 марта 20 мл гача ошириш билан (суткада 120 мг амброксол гидрохлоридига эквивалент) кучайтирилиши мумкин. Катталар ва 12 ёшдан катта бўлган болалар учун юкори концентрацияли сироп тавсия этилади (Мукекс®, сироп, 30 мг/5 мл).\nМукекс® 15 мг/5 мл ли сиропини овқатланишдан қатъий назар қўллаш мумкин.\nМукекс® 15 мг/5 мл ли сиропи илова қилинадиган ўлчов стаканчаси ёрдамида ўлчаб олиниши мумкин.\nМукекс® 15 мг/5 мл ли сиропини шифокор билан маслаҳатлашмай 4–5 кундан ортиқ қўллаш мумкин эмас.\nМукекс® 15 мг/5 мл ли сиропини қандли диабети бўлган пациентларда қўллаш мумкин, 5 мл сироп 1,225 г углеводларни сақлайди.\nМукекс® 15 мг/5 мл ли сиропи алкоголь сақламайди.\nМукекс® 15 мг/5 мл ли сиропини амброксол гидрохлоридига ёки препаратнинг бошқа компонентларига юқори сезувчанлиги бўлган пациентларда қўллаш мумкин эмас.\nМукекс® препаратининг 15 мг/5 мл ли сиропи ва йўтални сусайтирувчи воситаларни бир вақтда қўлланилиши йўтал рефлекси сўндирилиши оқибатида шиллиқни жуда кўп миқдорда тўпланишига олиб келиши мумкин. Шу сабабли бундай мажмуа фақат қўлланилишидан кутиладиган фойда ва хавф орасидаги нисбат шифокор томонидан баҳоланганидан кейингина қўлланилиши мумкин.\nБронхиал моторика бузилганида ва шиллиқ секрецияси кучли бўлганида (масалан, бирламчи цилиар дискинезия каби кам учрайдиган касалликда) Мукекс® препаратининг 15 мг/5 мл ли сиропини эҳтиёткорлик билан қўллаш лозим, чунки амброксол гидрохлориди шиллиқ секрециясини кучайтириши мумкин.\nБуйрак функциясини бузилиши бўлган ёки оғир даражада жигар етишмовчилиги бўлган пациентларда Мукекс® 15 мг/5 мл ли сиропини фақат шифокор билан маслаҳатлашилганидан кейин қўллаш лозим. Жигарда метаболизмга учраб, сўнгра буйраклар орқали чиқариладиган ҳар қандай модда каби амброксол гидрохлориди қўлланилганида оғир буйрак етишмовчилиги бўлган пациентларда жигарда ҳосил бўладиган метаболитларни тўпланиши юз беради.\nМукекс® 15 мг/5 мл ли сиропи 5 мл да 1,225 г сорбит (максимал тавсия қилинган суткалик дозаси қўлланилганида 9,8 г га эквивалент) сақлайди. Агар Сизда айрим қандларни ўзлаштираолмаслик аниқланган бўлса, ушбу препаратни қабул қилишдан олдин шифокор билан маслаҳатлашинг.\nПрепарат ҳомиладорликнинг 28-ҳафтасидан кейин қўлланилганида ҳомилага зарарли таъсири аниқланмаган. Бироқ ҳомиладорлик даврида дориларни қабул қилиш вақтида умум қабул қилинган эҳтиёткорлик чораларини кўриш лозим. Айниқса ҳомиладорликнинг I уч ойлигида Мукекс® 15 мг/5 мл ли сиропини қўллаш тавсия этилмайди.\n15 мг/5 мл ли сиропини қўллаш тавсия этилмайди.\nАвтотранспортни бошқариш ёки бошқа механизмлар билан ишлаш қобилиятига таъсири ҳақидаги маълумотлар йўқ. Автотранспортни бошқариш ёки бошқа механизмлар билан ишлашда реакциялар тезлигига таъсирига доир тадқиқотлар ўтказилмаган.\nПрепарат яроқлилик муддати ўтгач қўлланилмасин\nФлакон биринчи марта очилганидан кейин препаратни кўпи билан 4 ҳафта сақлансин.


Дунёдаги энг қиммат сурат қалбаки бўлиши...\n14.04.2019 14:43 0 1877\nДунёдаги энг қиммат сурат қалбаки бўлиши мумкин. Бу ҳақда «New York Post» хабар берди.\nЛеонардо да Винчи мўйқаламига мансуб, 450 миллион долларга сотилган «Дунёни қутқарувчи» асари дубликат бўлиши мумкин — санъатшунос Бен Льюис шундай фикрда. Агар бу асл сурат эмас, дубликатлиги исботини топса унинг нархи бор-йўғи 1 400 доллар бўлади, холос.\nЛьюиснинг таъкидлашича, Лондондаги Миллий галерея қатор экспертлар суратнинг асллигини шубҳа остига олгани ҳақидаги ахборотни махфий тутган ҳолда аукцион қатнашчиларини алдаган.\nЭслатиб ўтамиз, Уйғониш даврининг атоқли рассоми Леонардо да Винчининг «Дунёни қутқарувчи» асари 2017 йили Нью-Йоркдаги аукционда сотилган эди. Унинг бунчалик қимматлашувига кимошди савдоси арафасида уюштирилган пиар сабаб бўлган.\nсурат Леонардо да Винчи рассом\nЖамият 11/05, 21:51\nКун фотоси: Қўқонда ҳарбий хизматчилар рўзадорларга сув улашмоқда\nМаданият 19/04, 22:58\nҲодиса 28/01, 11:17\nСиз ҳақиқийлигига ишонмайдиган расмлар: лекин улар ҳаётда мавжуд


ҚУРЪОН ЎҚИНГ, ҚУРЪОННИ ЎРГАНИНГ!\nАбу Ҳурайра (розияллоҳу анҳу)дан ривоят қилинади: «Набий (соллаллоҳу алайҳи васаллам): «Ким илм талаб қилиш йўлига тушса, Аллоҳ унга жаннатнинг йўлини енгиллаштиради. Қайси бир қавм Аллоҳнинг уйларидан бирида жам бўлиб, Аллоҳнинг китобини тиловат қилсалар, уни ўргансалар, албатта, уларнинг устига сакийна тушади, уларни раҳмат ўраб олади, фаришталар қуршаб олади ва Аллоҳ Ўз ҳузуридагилар қаторида зикр қилади», дедилар».\n«Ким илм талаб қилиш йўлига тушса, Аллоҳ унга жаннатнинг йўлини енгиллаштиради». Илмга қизиқтириш учун бундан ортиқ тарғиб бўлмаса керак. Жаннат − ҳар бир инсоннинг олий мақсади. Жаннатга эришиш учун у ҳар нарса, ҳар қандай қийинчиликларга тайёр. Илм талаб қилиш эса жаннатнинг йўлига тушишдир. Илм йўли билан борган одам охири жаннатнинг эшиги олдидан чиқади.\nКези келганда муҳим бир масалани эслаб қўйиш зарур. Ояти карима ва ҳадисларда зикри келган илм ҳақида кишилар ичида тушунмовчиликлар мавжуд. Баъзилар оят ва ҳадисларда зикр этилган илмдан мурод диний илмлар, дейдилар. Бу − нотўғри фикр! Оят ва ҳадисларда зикри келган илм ҳамма фойдали илмларни ўз ичига олади. Диний илмлар, албатта, биринчи ўринда туради. Аммо бошқа илмлар кўзда тутилмаган дейиш мутлақо нотўғридир.\nЯна бир тоифа кишилар илм ва унинг савоби ҳақида сўз кетганда, ким бўлса ҳам илмли бўлса, ушбу гап ва савоблар унга ҳам тегишли, дейдилар. Кофир, мунофиқ, фосиқ, ибодатсиз кишилар томонидан илмга уриниш бўлса, уларни ҳам мазкур ваъдаларда ҳаққи бор, дейдилар. Бундоқ кишилар Исломда ҳар бир амални қабул бўлиши, савоби етиши учун иймон, ният, ихлос шартлигини унутиб қўйган одамлардир.\nБу ҳадиси шарифда Аллоҳнинг уйлари бўлган масжидларда Аллоҳнинг Китоби бўлмиш Қуръони Каримни тиловат қилган, ўрганганларга тўртта буюк даража ваъда қилинмоқда:\n«Албатта, унинг устига сакийна тушади». «Сакийна» – сокинликдан олинган бўлиб, қалб хотиржамлиги, ҳамма тарафдан сокинлик, хотиржамликни англатади. Демак, масжидда жам бўлиб Қуръони Каримни етарли даражада тиловат қилган, уни ўрганган одамларга қалб хотиржамлиги, ҳар бир нарсада сокинлик, хотиржамлик тушади. Қуръони Каримнинг хайру баракаси уларнинг ҳаётларини безайди.\n«Уларни раҳмат ўраб олади». Яъни, ўша масжидда ўтириб Қуръон тиловат қилиб, унинг маъно ва ҳукмларини ўрганаётган кишиларни Аллоҳнинг раҳмати ўраб олади. Мўмин-мусулмон қавм учун уни Аллоҳнинг раҳмати ўраб олишидан ҳам кўра яхшироқ ҳолат бўлмаса керак!\n«Аллоҳ Ўз ҳузуридагилар қаторида зикр қилади». «Аллоҳнинг ҳузуридагилар» –«Малауъил Аъло» номли олиймақом зотлардир. Бу энг олий мақомдир. Тўпланиб Қуръон тиловат қилган, уни ўрганиб турган қавмларни Аллоҳ таоло ўша олиймақом зотлар билан бирга зикр қилар экан. Бу дунёда бирор мансабдор бир одамнинг номини тилга олиб қўйса, ўша одам умрбод «фалончи акам мени фалон жойда, фалон вақтда зикр қилган», деб ғурурланиб юради.\nЭнди инсоф билан ушбу ҳадиси шариф ҳикматларини ҳаётимизга солиштириб кўрайлик. Сўнгра ўзимизни ким эканимизга баҳо берайлик. Илм талаб қилиш масаласини кўрайлик. Илм талаби йўли – жаннат йўли эканини ҳаммамиз тушуниб етганмизми? Илмга динимиз талаб қилгандек уринамизми? Нима учун динимиз илм талабини ҳар бир мусулмон эркак ва аёлга фарз қилган бўлишига қарамай, кўплаб мусулмон юртларида ялпи саводсизлик ҳукм сурмоқда?\nДунёдаги бошқа миллатлар илмнинг юқори чўққисига чиққан бир пайтда кўпгина мусулмон давлатлар аҳолисининг ярмидан кўпи ўқиш-ёзишни билмайди. Кўпларида таълим ишлари йўлга қўйилмаган. Мусулмонлар ҳаётнинг энг зарур соҳаларида ўз олимлари йўқлигидан ғайридинлар ёрдамига муҳтожлар. Бошқалар болаларини илм олишга ундасалар, мусулмонлар болаларини пул топишга, мол боқишга мажбур қиладилар. Бошқаларда илм ва олимлар юксак қадрланса, мусулмонларда илм ва олимлар ерга урилади.\nИсломнинг илм дини эканининг аломати шуми?! Қуръони Каримда илмга тарғиб қилувчи оятларга амал қилиш шуми?! Илм ҳақидаги ҳадиси шарифларга амал қилиш шуми?!\nҚуръон – илоҳий дастур, икки дунё саодатининг калити. Қуръон тиловат қилиш, ўрганиш ва амал қилиш учун Аллоҳ томонидан юборилган. Уни тиловат қилиш ва ўрганиш юксак даражаларга етказади. Қуръонга амал қилиш улуғ мартабаларга етказади.\nБу аҳволимиз ўта ачинарли ҳолдир. Мусулмонман, деган ҳар бир кишига Қуръон тиловат қилиш, уни ўрганиш фарз эканини тўлиқ тушуниб етишимиз керак. Ҳар бир мусулмон ўзининг илоҳий дастурини ўқиб-ўрганиши лозим. Бу ишда масжидлардан кенг фойдаланиш керак. Зотан, масжиднинг бош вазифаларидан бири ҳам шу!\nҲадиси шарифда масжидда тўпланиб Қуръон тиловат қилиб, уни ўрганётган қавм ҳақида сўз кетмоқда. Авваллари алоҳида дарсхоналар, мадрасалар бўлмаган. Ҳамма нарса масжидда амалга оширилган. Пайғамбаримиз (соллаллоҳу алайҳи васаллам) ҳам саҳобаларга Қуръони Каримни масжидда ўтириб ўргатганлар. Кейинги авлодлар ҳам шундоқ қилганлар. Ҳозирда ҳам мусулмон ўлкаларда Қуръон таълими асосан масжидларда бўлади. Агар шундоқ қилсак, Аллоҳ хоҳласа, аста-секин диний саводсизликка барҳам беришимиз мумкин бўлади.\n(«Ҳадис ва Ҳаёт»дан олинди)


Қаршида пикетчилар судланди\nМалоҳат Эшонқулова ва Елена Урлаева пикетда калтакланганидан сўнг шифохонада.\n6 июл куни Қарши шаҳар жиноят ишлари бўйича суди 71 ёшли ҳуқуқ фаоли Ҳасан Чориевнинг ҳибсга олинганига қарши норозилик акцияси ўтказган етти кишини маъмурий ҳуқуқбузарликда айблаб, уларга 6 миллион сўм атрофида жарима белгилади.\nПикетчилар "ҳуқуқбузар" деб топилди\nҚарши шаҳар маҳкамаси судяси Отабек Мустафоев 3 июл куни Қашқадарё вилоят прокуратураси олдида Ҳасан Чориевнинг қамалишига қарши норозилик акцияси ўтказган икки ҳуқуқ фаоли ва Чориевлар оиласидан беш кишини маъмурий ҳуқуқбузар, деб топди.\nСуд қарорига кўра, етти пикетчи Ўзбекистон маъмурий-жавобгарлик кодексининг 201-моддаси (Йиғилишлар, митинглар, кўча юришлари ёки намойишлар уюштириш, ўтказиш тартибини бузиш) бўйича айбдор, деб топилган.\nБу ҳақда Озодликка жаримага тортилганлардан бири, "Бирдамлик" ҳаракатининг Ўзбекистон бўйича раҳбари Малоҳат Эшонқулова маълум қилди.\n- Судда мен, ҳуқуқ фаоли Елена Урлаева, Ҳасан Чориевнинг тўнғич қизи Зулайҳо Чориева кўча юришлари, намойиш, митинглар ўтказиш тартибини бузишда айбланиб, айбдор, деб топилдик. Шу 201-модданинг 1-қисми билан. Ва бизга нисбатан энг кам ойлик иш ҳақининг 75 баробари миқдорида жарима жазоси белгиланди. Ўзбекистонда энг кам иш ҳақи 79 минг сўмдан зиёд. Буни 75 баробари 6 миллион сўмдан зиёд бўлади. Намойиш иштирокчиларининг қолган қисми - Гулшан Чориева, Беҳзод Чориев, унинг рафиқаси Шоҳиста ва Фарида опа деган аёл энг кам иш ҳақининг 60 баробари миқдорида жаримага тортилди. Бу 5 миллион сўмдан зиёд пул бўлади,- деди Эшонқулова.\nМалоҳат Эшонқулова пикет пайти калтакланганидан сўнг шифохонада.\nҲуқуқ фаолига кўра, 3 июл кунги пикетда жами 15 киши иштирок этган, лекин пикетчилар орасидаги болалар маҳкамага тортилмагани боис фақат 7 киши судланган.\n- Ўн беш одам судланмади. Чунки уларнинг орасида тўрт нафар ёш бола бор эди. Қолганлари эса 9, 10, 11-синфда ўқийдиган ўсмир йигит-қизлар эди. Яъни улар Ҳасан Чориевнинг болаларининг болалари - набиралари эди. Шу сабабли улар бу ишга жалб қилинмади. Жами етти киши айбдор, деб топилди ва жаримага тортилди, - дейди ҳуқуқ фаоли.\nЖабрланувчилар ҳуқуқбузарга айланди\nМалоҳат Эшонқулова 3 июл куни Қарши шаҳар милиция бўлимида ушлаб турилган пайтда Озодликка интервю бериб, пикет иштирокчиларига номаълум аёллар гуруҳи ҳужум қилиб, уларни калтаклагани ҳақида гапирганди.\nЭшонқуловага кўра, Қарши маҳкамаси уларнинг калтаклангани борасида берган аризаси кўрилмаслигини маълум қилган.\n- Ички ишлар бошқармасига олиб боришганида ўша ерга шифокорлар, экспертлар чақиртирилди. Ўша ерда мен номаълум кишилар томонидан таланганим ва калтакланганим бўйича Қарши шаҳар ИИБ бошлиғи номига ариза ёзганман. Мазкур шахсларнинг шахсини аниқлаб, уларни топиб, уларга нисбатан жиноят иши қўзғатишни сўраганман. Бошқалар ҳам ёзган. Ўша куни мен ва бошқаларга нисабатан жабрланувчи сифатида тан олиш бўйича қарор чиқарилди. ИИБ тергов бўлимида биз жабрланувчи сифатида сўроққа тортилиб, протокол ҳам тузилган ўша куни. Лекин ўшанинг барчаси чаппасига бўлиб кетиб, бир кундан кейин биз жабрланувчидан ҳуқуқбузарга айланиб, жаримага тортилдик, - дейди Эшонқулова.\nЭшонқулова сўзларига кўра, бу пикет пайти номаълум аёллар юлиб олган унинг соч толаси.\nҲуқуқ фаоли Қарши шаҳар судининг ушбу қарори устидан юқори инстанцияларга шикоят қилишни режалаштираётганини гапирди.\n- Албатта курашамиз. Ушбу шаҳар судининг қарори устидан Қашқадарё вилоят судига апелляция аризаси берамиз. Лекин биламан, бу ҳатто Олий судга чиққан тақдирда ҳам, дастлабки суд қарори ўз кучида қолади. Биламан, бу жамиятда ҳақиқат қарор топиши мумкин эмас, қарор топмайди. Лекин барибир курашамиз. Охиригача борамиз, - деди Эшонқулова.\nНомаълум аёллар гуруҳи - Матлубанинг қариндошлари\nОзодлик почтасига ўзини Матлубанинг холаси деб таништирган Замира Боймерова номидан келган хатда 3 июл куни Қашқадарё вилоят прокуратураси олдидаги номаълум аёллар гуруҳи Матлубанинг қариндошлари бўлгани ёзилган.\nМатлубанинг холаси эканини иддао қилган ушбу мактуб эгасининг ёзишича, ўзи ҳам 3 июл кунги жанжалда иштирок этган.\nМактубда ёзилишича, ўша куни Матлуба прокуратурага сўроққа чақирилган бўлган ва у ерга қариндошлари билан бирга боришган пайти Ҳасан Чориев ҳимоясига пикет ўтказаётганларга дуч келишган.\n“Чориевнинг бир қизи менинг опамнинг юзига бир тарсаки тортворгани эсимда, кейин ҳамма урушиб кетди. Уларни ажратишга минг уринсам-да уддалай олмадим, устига-устак калтак ҳам еволдим. Яхши, милиция ходимлари бор экан, келиб ўртага тушишди, ажратишди. Кейин ҳаммамизни (Чориевларни ҳам) милиция управлениясига олиб бориб, у ерда озгина савол-сўроқ қилишди, кейин эса қўйиб юборишди”, деб ёзилади мактубда.\nЗамира Боймерова "жияни Матлубанинг номусини булғаган Ҳасан Чориевнинг жазоланишига умидвор экани" ҳақида ёзади.\n“Сўнгги пайтларда бизнинг оиламизга жуда кўп ноҳақликлар қилинаяпти. Жияним Матлуба Абдруҳмоновани Ҳасан Чориев икки йилдан бери зўрлаб келар экан, устига устак бу жиноятчи бувани эндигина тергов қилишни бошлашганда унинг хотини-ю қизлари бизарни қўрқитиб, тинмай жанжал кўтара бошлашди... Умид қилиб қоламанки, тез кунларда менинг жияним Матлубанинг номусини булғаган Ҳасан Чориевга адолатли ҳукм жазоси ўқилади ва у ўз қилмишига яраша жавоб беради”, деб ёзади ўзини Матлубанинг холаси деб таништирган Замира Боймерова.\nТаъкидлаб ўтамиз, Озодликда ушбу мактуб эгаси ҳақиқатан Матлуба Абдураҳмонованинг холаси экани ҳақида ҳеч қандай ҳужжат йўқ.\nҲасан ота ҳимоясига пикетлар\nХабарларга кўра, норозилик акциясининг бошида Ўзбекистон элчихонаси ходимлари полиция чақирган.


Намоз аввалги умматларга ҳам фарз қилинганмиди? - Musulmonlar\nНамоз аввалги умматларга ҳам фарз қилинганмиди?\nАввалги умматларга ҳам намоз фарз қилинганми?\nҲа, албатта. Чунки Аллоҳнинг дини бир диндир. Аллоҳ ҳузуридаги мақбул дин Исломдир. Аввалги Набийларга нозил қилинган дин ҳам, бизни Пайғамбаримизга нозил қилинган дин ҳам бирдир; Исломдир. Бу ҳақдаги оят шундай:\n“Фақат Аллоҳгагина ибодат қиласизлар, ота-она, қариндош-уруғ, етим ва мискинларга яхшилик қиласизлар. Кишиларга чиройли сўзлар сўзлангиз ва намозни тўкис адо қилингиз, закотни беринглар”, деб Бану Исроилдан сўз олганимизни эсланг. Кейин эса озгина кишидан ташқари ҳаммалари юз ўгирган ҳолда гапида турмадилар.” (Бақара 2/83)\n(Араб тилида илтифот деган қоида бор. Бу қоидага кўра 3-шахс баъзан 1-шахс бўлиб ифода қилинади. Турки тилларда бундай илтифот қоидаси бўлмагани учун, оятга тафсирий маъно бердик.)\nАввалги умматлар Дин Ислом Намоз\nДинимиз нарда ўйнашга қандай қарайди?


Видео: Шавкат Мирзиёев Намангандаги кўчалардан бирида халқ ичига кирди\n14:22 / 07.07.2017\nШавкат Мирзиёев Наманган вилоятига ташрифи давомида Тўрақўрғон туманидаги Наманган кўчасида халқ ичига кириб, одамлар билан мулоқот қилди.\nЎзА берган хабарга кўра, аҳоли президент ташрифидан хурсандлигини, амалга оширилаётган ўзгариш ва янгиликлар учун миннатдорлик изҳор этди.\nБоғ одамларнинг мазмунли ҳордиқ чиқаришига қулайлик яратиш билан маънавий оламини ҳам бойитади. Бу ерда маърифатпарвар бобомизнинг ҳайкали ўрнатилади. Музей Исҳоқхон Ибратнинг ҳаёти, серқирра фаолияти билан таништиради. «Ибрат мактаби»да ёшлар хорижий тилларни ўрганади. Буларнинг барчаси яхлит комплекс сифатида алломанинг халқимиз учун қилган буюк хизматларини қадрлаш, меросини ўқиб-ўрганиш ва тарғиб қилишда муҳим ўрин тутади.\n«Улуғ аждодимиз Ибрат тахаллусини ўзига бежиз танламаган. Унинг Ватан ва юрт тараққиёти йўлидаги фидокорона ҳаёти нафақат ўз даврида, балки бугунги кунда ҳам барчамиз учун ҳақиқий ибрат намунаси бўлиб қолмоқда», деди президент.


Туркман дипломатлари Афғонистондаги Толибон вакиллари билан учрашмоқда\nТуркманистоннинг Ҳирот ва Мозори Шарифдаги бош консули Толибоннинг Ҳирот ва Балхдаги миссиялари раҳбарлари билан учрашди. Бу ҳақда Туркманистон Ташқи ишлар вазирлиги матбуот хизмати хабар берди.\nТуркманистоннинг Ҳиротдаги бош консулининг Толибон миссияси бошлиғи билан учрашуви 18 август куни Ҳирот вилоятида бўлиб ўтди.\nХабарларга кўра, томонлар Афғонистоннинг ғарбий вилоятларида Туркманистон Бош консуллигининг ишига оид ташкилий ва бошқа масалаларни муҳокама қилишган.\nТуркманистон Ташқи ишлар вазирлиги хабарига кўра, учрашув дўстона муҳитда ўтган.\nАйни пайтда, 18 август куни Туркманистон Ташқи ишлар вазирлиги томонидан эълон қилинган алоҳида ҳисоботда, Туркманистоннинг Мозори Шарифдаги бош консули Балх вилоятидаги Толибон миссияси раҳбари билан ҳам учрашди.\nХабар қилинишича, Туркманистон расмийлари 2021 йилда Толибон расмийлари билан камида уч марта учрашган.\nДам олиш кунлари Толибон Кобулда ҳокимиятни қўлга киритганидан хавфсизлик хавотирлари фонида хорижий миссиялар, айниқса Ғарб давлатлари, Афғонистондан эвакуациясини кучайтирди.\nБир неча кун давомида Туркманистон Афғонистондаги воқеаларга расмий позициясини билдирмади. Шу билан бирга, у Афғонистондаги зўравонликлардан туркман чегарасига қочган афғон қўшинлари ва маҳаллий этник туркманларнинг мамлакатга киришини олдини олди.\nТуркманистон ҳукуматининг қўшни давлатлардаги воқеаларга жавоб бера олмаслиги оғир танқидларга учради. Шундан сўнг, Туркманистон Ташқи ишлар вазирлиги Туркманистон ҳукумати Афғонистондаги вазиятни диққат билан кузатаётгани, мамлакатдаги туркман миссиялари нормал ишини давом эттираётгани ва туркман-афғон божхона постлари нормал ишлаётгани ҳақида бир неча баёнот тарқатди.\nАйни пайтда, Туркманистон Ташқи ишлар вазирлиги 18 август куни матбуотга тарқатилган алоҳида баёнотда, Туркманистон Афғонистонда давом этаётган эвакуация операциялари учун хорижий давлатларга ҳаво майдонини тақдим қилаётгани айтилган.\nТуркманистон ва Афғонистон ТАПИ газ қувури ва ТОТ темир йўли каби трансмиллий лойиҳаларда иштирок этмоқда. Икки қўшни давлатнинг чегараси тахминан 800 километр.\nТолибон расмийлари ҳозиргача Туркманистонни икки давлат ўртасидаги музокараларда трансмиллий лойиҳалар хавфсизлигига ишонтирган.\nТуркман дипломатлари Толибон Кобулда ҳокимият тепасига келганидан бери Афғонистонда бу гуруҳ билан учрашган биринчи хорижий дипломатлар бўлди.